text:
‘UPDATE’ RELASHONÁ KU E SITUASHON AKTUAL DI COVID-19 DEN NOS SELEKSHON!
‘UPDATE’ RELASHONÁ KU E SITUASHON AKTUAL DI COVID-19
DEN NOS SELEKSHON!
FFK ta informá ku den e último dianan, e delaster grupo di hungadó i miembronan di staf tékniko a hasi e tèstnan nesesario p’asina kumpli ku nan dianan di kuarentena pa por regresá kas. Mester bisa ku tur e resultadonan a sali negativo, kual a hasi posibel pa tur hungadó i miembronan di staf por biaha. Na e momentunan aki, algun miembro di nos staf ta na Dallas pa nan kaba di regla tur kos promé ku nan biahe.
Pues pronto henter nos selekshon lo ta bèk na kas sano i salvo.


c: text/html

text:
ORANESTAD (AAN): Segun Melvin Tromp di Partido AVP, e no tin nada contra celebracion di carnaval 2022, al contrario tin cu aplaudi cu despues di casi dos aña di hopi stress,
ta brinda pueblo e posibilidad pa ‘los laga bay’ pa trata di kita e presion formal cu el a sufri durante di e pandemia.
Melvin Tromp miembro di AVP, ta mustra cu den ultimo dianan, a bolbe Sali na cla e falta di seriedad y di responsabilidad di un gobierno, cu ta asina desespera pa mustra bon den bista di pueblo, cu nan ta perde realidad for di bista.
“Un siman despues cu Conseho di Ministronan di Reino ainda no a bay di acuerdo pa duna Aruba sosten di likides pa motibo di falta di seriedad di gabinete Wever Croes, ata varios minister di gabinete Wever Croes ta bin dilanti y atende cu organizacion di celebracion di carnaval.
A bin dilanti duna fecha cu e parada tin cu tuma luga, otro a bin dilanti y bisa cu e parada na luna di Juli lo no conoce un dia liber automatico manera tabata costumber antes despues di parada grandi y riba otro cosnan di carnaval.
Sinembargo nada di presupuesto 2022, anda di e situacion di confrontacion cu tin cu Hulanda, nada di solucion pa e problema di RWZI na Bubali, nada di eliminacion di recorte salarial di 12.6%, net nada ya cu gabinete Wever Croes manera cu a bira un costumber, ta sconde su mes den e tipo di maniobranan aki, pa sigui sconde e berdad di su mal maneho.
Diabierna Hues a informa abogadonan di gobierno caba, pa nan bay Hulanda y negocia algo ap sali for di discusion aki riba e medida di 12.6% cu representantenan di departamento di finansa, a sigura cu ta plan di gabinete Wever Croes eseaki tabata y ningun momento tabata exigencia di gobierno Hulandes.
Ningun reaccion ni di e traidor Evelyn Wever Croes y ningun otro minister pero mey mey di tur e participacion cu lo tin parada, e problemanan ta sigui lanta cabes y sin solucion.
No tin presupuesto 2022 ainda, apesar di presion di CAft, no a kita e mentira di 12.6% di recorte salarial di trahadonan publico, no tin solucion pa RWZI pasobra ainda no tin presupuesto, no tin claridad ainda con severo e recorte di gasto den cuido medico lo bira.
Gabinete Wever Croes no tin ningun tipo di noticia alentado pa pueblo pero ta trata di manipula cu sentimento di pueblo, poniendo atencion na un parada di carnaval
Loke falta na e momentonan aki, ta pa Prome Minister Evelyn Wever Croes bin dilanti dialuna y anuncia hunto cu Minister Xiomara y Minister Dangui, cu Conseho di Ministronan a dicidi di saca “Eagle LNG” como Caiso y como Roadmarch a keda nombra e famoso “12.6%”, ya esey ta loke falta di un gobierno asina incapaz,” Melvin Tromp di AVP a mustra.

robotstxt: allowed

filter: keep


text:
KOMUNIKADO DI PRENSA
Dia 23 di mei 2012.
Fin abrupto na prefinansiamentu di remedi
Gobièrnu ta provoká paro riba suministro di remedi na Kòrsou
WILLEMSTAD – Ku e forma ku gobièrnu di Kòrsou tin planiá pa entrante dia 1 di yüli awor unilateralmente redusí e gastunan di remedi drástikamente e mes ta provoká un paro riba suministro di hopi remedi na Kòrsou. Komo ku ta usa forsa brutu pa baha gastunan operashonal di e importadónan di remedi, kombiná ku e mal reputashon ku gobièrnu tin tradishonalmente ora e mester paga, e importadónan no por warda 3 pa 6 luna mas pa nan haña pago. Konsekuensia ta ku e botikanan komo promé mester paga mesora na entrega di remedi. Ya ku nan ta dependé di instansianan di gobièrnu pa haña nan pago, nan lo sinti e konsekuensianan di e medidanan nobo ku gobièrnu a anunsiá direktamente.
Apesar ku VIPP (e asosiashon di importadó di produkto farmaseutiko) den kombersashon ku gobièrnu i e Tim Transitorio ku regularidat a mustra disponibilidat pa koperá pa redusí e gastunan di remedi, sistemátikamente gobièrnu a pone nan argumentu i sugerensianan un banda. Minister Jacinta Scoop-Constancia di Salú, Medioambiente i Naturalesa tin kurashi pa bisa ku VIPP no a tuma e oportunidat pa diálogo. VIPP por kontrarestá fásilmente ku for di novèmber 2011 nan manda e proposishonnan konkreto pero ku gobièrnu nunka no a hasi kaso di dje di moda ku mester presumí ku a tira nan tambe un banda.
Ku konsentimentu di su koleganan, dia 15 di mei último minister Abdul Nasser El Hakim di desaroyo ekonómiko a disidí ku entrante dia 1 di yüli awor e ta imponé preis máksimo pa remedi ku ta supstansialmente mas abou ku ta konta awor i pa kua a kumpra nan. Hasta e término di 2 luna ku a primintí pa traspaso nan no a kumpli kuné. Awor ta pèrmití nan apénas un luna i mei pa apliká e adaptashonnan na e situashon nobo, miéntras ku e importadónan por lo general tin remedi na stòk pa 3 te 4 luna. Esei tambe ta bai kosta nan karu si tòg nan mester bende na e preisnan nobo redusí.
Rumbo di konfrontashon
E manera ku gobièrnu ta aktua ta kita tur smak pa manehá negoshi den e ramo aki. E fábrika i suministradónan den eksterior no ta dispuesto pa prefinansiá e importadónan lokal. Esei ke men ku si no paga mesora, simplemente lo no suministrá nada mas. Pa pago e importadónan ta dependé di e botikanan ku na nan turno ta dependé pa un parti mayoritario di instansianan di gobièrnu manera SVB, FZOG, etc. Den e situashon mas favorabel e instansianan gubernamental aki ta tres luna atrasá den nan pagonan. En efekto, e importadó i botikanan ta prefinansiá e suministro di remedi na e momento aki, pero no por evitá ku esei lo para di forma abrupto entrante dia 1 di yüli awor. Esnan ku komo promé ta bin den pèrtá ta e pashèntnan asina ku botikanan keda pegá, sin menshoná ainda esnan ku ta bende remedi (‘artsenbezoekers’) ku tambe ta mira nan empleo disparsé. Pero e importadónan mes tambe mester konsiderá nan destino i e posibilidat pa tuma paso hurídiko. Di pursi, e konsekuensia direkto di tur esaki ta tambe ku nan por sigui garantisá suministro di remedi riba merkado di Kòrsou. Ta surgi un paro inmediato riba masha hopi remedi loke ta afektá tur pashènt direktamente, sigur tambe esnan ku pa nan remedi ta dependé di instansianan gubernamental manera SVB, FZOG, Sehos, etc. Na final di dia ta e pashèntnan ta sali di malu komo ku nan no por haña nan remedi ku dòkter i spesialistanan ta preskribí. E senario aki di pensamentu negativo ku ta menasando ta yega hopi serka i tur esaki ta un konsekuensia direkto di e rumbo di konfrontashon pa kua gobièrnu a skohe.
PERSBERICHT
23 mei 2012.
Abrupt einde aan voorfinanciering van medicijnen
Regering roept stop op leverantie
van geneesmiddelen op Curaçao af
WILLEMSTAD – Zoals de Curaçaose regering van plan is om per 1 juli eenzijdig de kosten voor geneesmiddelen drastisch te drukken roept de overheid zelf een stop af op de leverantie van veel medicijnen op Curaçao. Door de botte bijl te zetten in de operationele kosten van geneesmiddelenimporteurs, gekoppeld aan het traditioneel slechte betaalgedrag van de overheid, kunnen importeurs niet langer 3 tot 6 maanden of langer wachten op betaling. Als gevolg hiervan moeten de apotheken als eersten medicijnen bij levering onmiddellijk betalen. Omdat die voor de betalingen afhankelijk zijn van overheidsinstellingen, zullen zij per direct de consequenties ondervinden van de nieuwe aangekondigde overheidsmaatregelen.
Hoewel Vereniging van Importeurs van Pharmaceutische Producten (VIPP) in besprekingen met de overheid en het Transitie Team keer op keer de bereidwilligheid heeft getoond mee te werken om de medicijnkosten terug te dringen, zijn al hun argumenten en suggesties stelselmatig door de overheid terzijde geschoven. Dat minister Jacinta Scoop-Constancia van Gezondheidszorg, Milieu en Natuur (GMN) durft te beweren dat de VIPP de kans op overleg heeft laten varen kan gelogenstraft worden aan de hand van de concrete voorstellen die al in november 2011 naar de regering zijn gestuurd. Voorts heeft de VIPP inhoudelijk gereageerd op de plannen van de regering, maar uit het feit dat de regering nooit heeft gereageerd mag afgeleid worden dat dit eveneens in de prullenbak verdween.
Met goedvinden van zijn collega ministers heeft minister Abdul Nasser El Hakim van economische ontwikkeling op 15 mei jl. besloten om per 1 juli a.s. nieuwe maximumprijzen voor geneesmiddelen op te leggen die aanmerkelijk lager zijn dan wat nu algemeen geldt en waarvoor zij zijn ingekocht. De toegezegde termijn van 2 maanden als overgang is zelfs niet in acht genomen. Er wordt nu amper anderhalve maand gegund om aanpassingen door te voeren voor de nieuwe situatie, terwijl de importeurs in de regel medicijnen voor 3 a 4 maanden in voorraad hebben. Dat gaat hen ook al geld kosten als zij die toch tegen de nieuwe verlaagde prijzen moeten verkopen.
Ramkoers
De wijze waarop de overheid te werk gaat neemt de zin van het ondernemen in deze branche helemaal weg. Buitenlandse fabrikanten en leveranciers zijn niet bereid lokale importeurs te voorfinancieren. Dat betekent dat als zij niet meteen betalen, er simpelweg niet meer geleverd zal worden. De importeurs zijn voor betalingen afhankelijk van de apotheken die op hun beurt weer voor het grootste deel afhankelijk zijn van overheidsinstellingen als SVB, FZOG, etc. Deze overheidsinstellingen lopen in het gunstigste geval 3 maanden achter met betalingen. In feite voorfinancieren de importeurs en apotheken tot op dit moment de overheid bij de levering van medicijnen, maar daar komt noodgedwongen per 1 juli abrupt een einde aan. De patiënten komen als eersten in de knel zodra de apotheken klem zitten, nog even afgezien van de artsenbezoekers die hun baan ook in rook zien opgaan. Maar ook de importeurs moeten zich over hun lot beraden met de mogelijkheid van juridische stappen. Immers, het directe gevolg van dit alles is ook dat zij niet langer de leveranties van de geneesmiddelen op de Curaçaose markt kunnen garanderen. Er treedt per onmiddellijk een stop in op heel wat medicijnen wat direct ten nadele is van alle patiënten, niet in de laatste plaats voor hen die voor hun medicijnen afhankelijk zijn van overheidsinstanties als SVB, FZOG, Sehos, etc. Uiteindelijk zijn het de patiënten die dit gelag betalen doordat zij niet meer aan de medicijnen kunnen komen die artsen en specialisten hen voorschrijven. Dat doemscenario komt wel heel dreigend dichtbij en dit is allemaal een direct uitvloeisel van de ramkoers waarvoor de regering heeft gekozen.


text:
“Emocion den Palabra” ta poesianan cu ta trata realidadnan di bida
ORANJESTAD – Diamars anochi, Prome Minister Evelyn Wever – Croes hunto cu colega Minister Endy Croes, tabata presente na presentacion di e buki “Emocion den Palabra” di sra. Letitia Wever. E buki di poesia aki a wordo bendiciona na un forma unico cu santo blanco door di ruman di sra. Letitia, sra. Odette Dabian – Wever. Sra. Odette hunto cu su casa Miro Dabian, den feliz memoria, tabata e motornan tras di e publicacion di e poesianan.
Prome Minister Wever – Croes a duna pabien na sra. Letitia y a expresa di a keda inspira cu e forma bunita con sra. Letitia a splica cu su emocionnan a wordo poni riba papel, esaki ta algo cu a capta tur atencion.
“Ta asina bunita cu ora cu nos no tey mas riba mundo aki mas, cu otronan por sa kico tabata nos emocionnan na cierto momento di nos bida y cu esakinan talves por yuda nan. Na e ocasion diferente poesia a wordo presenta. Tabatin poesianan cu a entretene un y tur presente y cu a pone esnan presente hari, y tabatin algun poesia mas serio. Pero tur e poesianan tabata trata di realidadnan di bida. Y e bunita forma cu Letitia ta describi esaki mi ta admira enormemente, Premier Wever – Croes a expresa.
Por ultimo, Prome Minister a gradici sra. Odette y henter famia cu a sostene sra. Letitita den esaki. “Pabien y danki pa comparti tur esaki cu nos.”


text:
RIO DE JANEIRO – Alemania ku un gol di Mario Gotze den di dos mitar di tempu èkstra ta derota Argentina. 113 minüt ta loke e Aleman nan tabata tin mester pa kue e bentaha den e partido. Un partido kaminda ambos ekipo tabata tin nan oportunidatnan pa hinka gol pero a keda sin hasi esaki. Argentina tabata tin sigur tres okashon den e partido ku nan por a kue e bentaha pero na niun di tres okashon no a logra esaki.
Lionel Messi ku a gana e bala di oro praktikamente no tabata presente den e partido. Di otro banda pa Alemania, Jerome Boateng tabata tin un tremendo partido defensivamente. Ku e derota Alemania ta gana nan di kuater Kampionato Mundial, empatando asina aki ku Italia na di dos lugá komo paisnan ku mas título Mundial di Futbòl.
Banda di Lionel Messi e otro premionan individual a bai pa, James Rodriguez di Colombia ku a gana e bota di oro komo top skorer di e kampionato. Komo e mihó kiper den e kampionato Manuel Neuer di Alemania a haña e wante di oro. E premio pa hungadó hóben a bai pa Paul Pogba di Fransia. Por ultimo, e premio di ‘Fair Play’ a bai pa e selekshon di Colombia.


text:
DEN HAAG/Hulanda – E miembronan di parlamentu hulandes, Bram van Ojik (GroenLinks) i Wassila Hachchi (D66) a hasi pregunta na minister Ronald Plassterk tokante kimamentu di ‘zwavelijzer’ na refineria Isla. Asina Stichting Schoon Milieu Op Curaçao (SMOC) a duna di konosé.
Dia 31 di yanüari último e stashon di midimentu na Kas Chikitu a registrá un emishon hopi haltu di ‘zwaveldioxide’ (SO2) den nos airu di kasi 1700 mikrogram pa meter kúbiko
Segun gerente di medio ambiente i seguridat di refineria Isla, Henny Cornelia, e emishon haltu di ‘zwaveldioxide’ a keda okashoná dor di un kandela ku a surgi siman pasá n’e sitio kaminda refineria Isla ta depositá su desperdisionan.
“E kandela a kuminsá den un mondi entre Nijlweg i refineria i a pega un par di barí ku ‘zwavelijzer’ den dje na kandela”. Banda di e barínan ku ‘zwavelijzer’ tabatin tambe suafel den tera ku a kima i bai den airu. Esaki a okashoná u pik no usual den e emishon di ‘zwaveldioxide’.
E miembronan di ‘Tweede Kamer’ ta haña ku refineria Isla ta malu pa medio ambiente i komo tal mester sera esaki mas pronto posibel. Van Ojik i Hachchi ke sa si Plasterk ta dispuesto pa laga hasi un investigashon riba e lokual a pasa na Kòrsou.
Bron: Notisia360 (7 februari 2014)


text:
QMQ Organization, ku Ayanette Statia na kabes ta na Mexico!
WILLEMSTAD.- Djamars 24 ougùstùs 2021, e dos beyesanan hóben, Danila Magdalena, Miss Teenage Globe Curaçao 2021 i Liyanne Hoevertsz, Miss Teenage Petite Globe Curaçao 2021 a sali rumbo pa Mexico p’asina bai representá Kòrsou den e sertámen internashonal, Miss Teen Globe International i Miss Teen Petite Globe International na Puerto Vallarta, Mexico.
Na yegada na aeropuerto tur dos partisipante a impaktá ku nan beyesa i a hala atenshon di hopi ku a buska tur forma pa a saka potrèt ku nan. Tabata bunita mira asina tantu persona ku bandera di Kòrsou pa apoyá nos dos beyesanan.
Despues di a wòrdu koroná dia 31 mei 2021, tur dos representante a drenta preparashon intensivo. Tantu pa nan parti físiko manera ehersisio, dieta, pasarela, makiahe pero tambe e parti vestuario i ‘public speaking’.
Un toke masha interesante durante e preparashon, di e dos beyesanan, tabata e parti di talento, kaminda e organisashon a skohe bailenan típiko di Kòrsou ku kasi hóbennan no ta baila mas, esta Wals, Mazurka i tumba. Durante e representashon na Mexico, e beyesanan lo demostrá nos kultura bibu.
QMQ Organization no tin niun duda ku Danila Magdalena i Liyanne Hoevertsz lo sa di saka kara di Kòrsou dignamente.
QMQ Organization ke yama danki na kada persona ku a yuda hasi e soño aki realidat i ku ta kere den sertámen di beyesa i e formashon su tras. Sin kada un di boso su granito, nos lo no por ta aki.
Sigui e dos beyesanan via e plataformanan sosial di Facebook, Instagram i Ttik Tok pa tur informashon.
Sertámen ta start ofisial awe, 27 ougùstùs 2021 ku diferente aktividat i Show final lo ta djamars, 31 ougùstùs 2021 i lo wòrdu transmití via facebook page di Miss Teen Globe International. Kòrda ‘like, vote and share’ pa mustra boso sosten.


text:
ORANJESTAD: Siman pasa Minister Endy Croes, a continua cu diferente reunionan riba e tereno di enseñansa y deporte, unda a reuni cu e ekipo di maneho di IBISA, sr. Edgar Erasmus, sr. Wladimir Wolff y sr. Christiaan Goedhart.
IBISA ta un di e departamentonan di Gobierno, bon conoci cu ta traha cerca di deporte y cu nos atletanan. ‘E tabata un reuinion fructifero, nos a elabora riba e vision y direccion di Ministerio di Deporte pa hunto cu IBISA nos percura pa realisa e plan; pa hiba deporte bek na scol, manera entre otroweganan escolar (WE) na aña 2022’, e Mandatario a expresa.Tambe a elabora riba e reapertura di e cancha di futbol di Johan Cruijff na Jaburibari den luna di december venidero. A papia di e futuro di e organisacion di IBISA y a combersa unproyecto ‘Diadomingo activo’ unda lo cera caya pa duna nosconciudadanonan e oportunidad haci deporte sea ta cana, canacu cacho, core, core baiskel etc. Durante e reunion a elaborariba e desayoro pa cu IBISA San Nicolas, wegananInterinsular y posibel Koninkrijksspelen. E mandatario a finalisa bisando cu 2022 lo ta un aña grandi y bunita pa enseñansa y deporte.


text:
ORANJESTAD (AAN): Un noticia lamentabel a circula diadomingo mainta.
Cuerpo di Polis a informa cu diadomingo pa 11:30 di mainta Polis na Warda di Polis Noord a informa Central di Polis cu un preso lo a pone fin na su bida.
Manera cu e informe a drenta Centra di Polis a despacha ambulance cu maximo urgencia pa Warda di Polis Noord.
Na yega di personal di ambulance no por a haci nada mas pa cu e persona. Pa 1:05 pm Dr. Texier ta constata morto di e persona W.A.G.M..G. di 52 aña. Ta trata akinan di e conocido musico local Antoni Gario, kende recien a keda wordo deteni como sospechoso den caso di abuso sexual contra su propio yiu muher.
Cuerpo di Landsrecherche Aruba tin e caso aki bao investigacion. DIARIO como tambe Cuerpo Policial Aruba ta manda palabranan di condolencia na e famia di e fayecido.


text:
Minister Ruisandro Cijntje BON SIMAN! Despues ku e di 12 konferensia ministerial a terminá, nos a bishitá Brussels pa asina hasi un bishitá na parlamento europeo kaminda nos a wòrdu risibí dor di Samira Rafaela kende ta miembro di parlamento europeo.
Despues ku e di 12 konferensia ministerial a terminá, nos a bishitá Brussels pa asina hasi un bishitá na parlamento europeo kaminda nos a wòrdu risibí dor di Samira Rafaela kende ta miembro di parlamento europeo.
Durante di e enkuentro aki nos a deliberá riba e prioridatnan pa Kòrsou por ehempel “food Security” i e industria di peska. Sra. Rafaela a indiká ku e tambe ta di akuerdo ku e dos puntonan aki mester ta di atenshon i e ta kontentu ku nos pais ta para ketu riba esaki.
Tambe nos a kombersa tokante di e posibilidatnan real pa nos yunan di tera yega na e diferente fondo nan di desaroyo ku tin disponibel. E realidat ta ku e proseso pa yega na fondo ta asina kompliká ku no ta tur biaha proyektonan di desaroyo na Kòrsou ta risibí sosten finansiero.
E reunion aki a terminá ku algun palabrashon di koperashon konkreto pa kreá entre otro un task force pa alkansá e meta.
Pa hopi aña tatin tiki representashon pa nos islanan i sigun sra. Rafaela e ta sinti ku tin kambio den esaki.
Sigui mi pagina di Facebook pa asina risibí mas informashon tokante di tur loke a tuma lugá durante e biahe di trabou pa Brussels.


text:
Buska Dios
Un kurso di seis lès pa esnan ku ke konosé mas tokante e naturalesa di Dios i kiko ta pasando ku mundu. Tin bia bo no ta keda sorprendí kiko bida tin aden? Dikon bo a nase? Kon bo ta haña felisidat? Si ta asina, e seis lèsnan aki lo ta hopi util pa bo.
Tur tempu miones di hende a hasi e mesun preguntanan aki. Hopi a kai pèrdí den nan buskeda pa e bèrdat, pero otronan a haña kontesta pa nan preguntanan. Den e buki aki, lo bo analisá e kontestanan di preguntanan ku bo tin, i kiko e kontestanan ta.
Tur tempu miones di hende a hasi e mesun preguntanan aki. Hopi a kai pèrdí den nan buskeda pa e bèrdat, pero otronan a haña kontesta pa nan preguntanan. Den e buki aki, lo bo analisá e kontestanan di preguntanan ku bo tin, i kiko e kontestanan ta.
Bon biní na e famia di Global University! Muchanan di hopi pais tambe ta studia e lèsnan aki. Tambe hopi di nan mayor i rumannan. Dikon? Pasobra nan tur gusta lesa tokante e gran hòmber i muhénan ku a biba hopi tempu pasá. Pasobra e ta leuk pa wak e plachinan i hasi e kosnan ku nan ta pidi bo pa hasi den kada lès. Lo bo gusta e lèsnan aki pasobra bo ta siña tokante di Dios. Lo bo lesa tokante di e hendenan ku Dios a stima. Dios a hasi hopi kos maraviyoso pa nan. Lo bo mira tambe kon Dios ta stima abo i ta hasi kosnan maraviyoso pa bo.


text:
Colegio Arubano ta saca cuenta final di Examen Central 2019:
70% ta gradua pa HAVO y 78% pa VWO
Diabierna 5 di juli, e alumnonan di Colegio Arubano a busca nan rapport y asina a clausura e aña escolar. E graduadonan di HAVO a festeha e dia ey tur cu tin na Renaissance Convention Center. E graduadonan di VWO a celebra tambe e dia anterior. Aña escolar 2018-2019 a yega na su fin. Riba diahuebs, 15 di augustus, scol ta yama e alumnonan atrobe bon bini, despues cu nan a disfruta di un vakantie bon mereci.
Despues di e resultado di herexamen, Colegio Arubano por a saca calculacion definitivo di e resultado di Examen Central pa 2019. Di 299 candidato pa HAVO, 70% a gradua. Esaki ta e mesun porcentahe cu aña pasa. Di e 123 examinadonan di VWO, 78% a gradua. Aña pasa esaki tabata 68%.
Siman pasa, tur conrector, mentor y docente a trata rapport di tur alumno di tur e klasnan di e scol. Akibou tin un compilacion di e resultado pa cada nivel, cu den e ultimo cuater añanan, ta refleha un imagen stabil.
Pa aña escolar 2019-2010, Colegio Arubano a haya 350 aplicacion di admision pa prome aña di Ciclo Basico, di cual 58% a wordo admiti. Pa HAVO-4, Colegio a haya 210 aplicacion di alumnonan cu diploma di MAVO. Di e total aki, 59% a haya admision.
Graduadonan di VWO y HAVO durante entrega di diploma riba diahuebs, 4 di juli, y diabierna 5 di juli na Renaissance Convention Center.


text:
ORANJESTAD (AAN)- Shonnan amante di domino na nivel ‘out of this world’, fin di siman ultimo a keda demostra cu en berdad mester duna Cesar locual ta di Cesar! Team Snor,
All Stories
ORANJESTAD (AAN)- Diabierna dia 27 di mei 2022 Organisacion di Baseball Brazil Hawks a bautisa nan uniformnan pa varios categoria.
ORANJESTAD (AAN)- Ayeramainta a Sali pa Corsow un team di karting pa asina
ORANJESTAD (AAN) - Dialuna dia 30 di Mei a tuma luga e prome Pan Am Series na Forth Worth Texas unda cu Joshua Klaber y Jourde Klabér
ORANJESTAD (AAN): Siman pasa Minister Endy Croes a bishita e torneo di beach volleyball
ORANJESTAD(AAN): Bringadornan y publico ta preparando pa e Muay Thai Extravaganza cu ta bay tuma lugar riba 2 di Juli na Centro Deportivo Libertador Betico Croes.
Bon bini na boso pagina di motorsport,
ORANJESTAD (AAN): Atletico Santa Fe Team U-17 ta titula CAMPEON.
ORANJESTAD(AAN): Despues di 3 aña porfin High Winds tabata bek na beachnan di Aruba y organizadornan ta hopi contento con e evento e bay e aña aki.
ORANJESTAD (AAN): Diamars 6’or y 15 di mainta Minister Endy Croes tabata presente na aeropuerto internacional Reina Beatrix pa saluda y desea nos seleccion di landamento exito.


text:
Cinco (5) aña pasa
pais Aruba, bou liderazgo di Mike Eman, tawata conoce un deficit di 444 miyon
florin. Esaki ta e mes momento cu liderazgo di Mike Eman a conduci cu Aruba a
haya un Koninklijk Besluit (KB) pa mal gobernacion. Como fraccion di partido
Movimiento Electoral di Pueblo nos ta satisfecho cu
e liderazgo di sra.mr. Evelyn Wever-Croes ta transforma e practicanan di mal
gobernacion di Mike Eman den uno positivo pa nos ciudadanonan.
ARUBA BOU LIDERAZGO DI MIKE EMAN
Mike Eman a cera presupuestonan ficticio for di 2014 te cu 2017 y asina perhudica un pueblo henter. E practicanan aki a bay asina leu cu te hasta “Algemene Rekenkamer” recientemente a cuestiona e maneho di Mike Eman caminda den nan rapport nan a señala cu tin mas di 10 miyon florin cu Mike Eman su Gabinete a uza dimas na 2016 sin duna cuenta. Partido AVP durante tratamento di presupuesto supletorio ta cuestiona un presupuesto “saldoneutraal”, manera “Raad van Advies” mes a señala. Pero partido AVP no a cuestiona un presupuesto supletorio na 2017 cu tawata tin mester di 130 miyon florin adicional pa entre otro e motibo cu Mike Eman a uza 142 mil florin di pueblo, cu no tawata presupuesta, pa celebra su hacimento di aña.
PRESUPUESTO SUPLETORIO 2019
Pa e motibo cu CAFT y “Raad van Advies” a splica cu Gobierno ta cumpli cu e norma financiero partidonan di coalicion no a haya necesario pa hiba discurso. Tambe algun siman pasa Parlamento a haya un splicacion amplio di Gobierno riba e “najaarsnota 2019”. Den e reunion aki Gobierno a splica (1) e desaroyo economico, (2) desaroyo di turismo, (3) realisacion di entrada di Gobierno, (4) Splicacion specifico di gastonan di cada Ministerio y (5) cu lo cumpli cu e norma financiero manera palabra.
CONSEHONAN IMPARCIAL DI CAFT Y “RAAD VAN ADVIES”
“Raad van Advies” a conclui riba pagina 6 di nan conseho (RvA 157-19), bou capitulo 3, cu Gobierno lo cumpli cu e norma financiero manera palabra. E colegio di supervision (CAFT), a conclui cu gobierno ta cumpli cu e norma financiero palabra. Literalmente nan ta bisa riba pagina 3 di nan conseho (CFT 201900163) cu e Presupuesto Supletorio ta “saldoneutraal” y pesey nan ta conclui cu lo cumpli cu e norma financiero.
PA CONCLUI
E discurso di AVP awe durante tratamento di e ley no tawata di balor agrega. Na Hulandes tin un dicho ta bisa: “ Soms is praten zilver en zwijgen goud”. E discursonan hiba door di AVP tawata caracterisa nan practicanan anticua pa trata na recupera credibilidad di Mike Eman. Mike Eman a lidera un gabinete di cual un minister a wordo condena pa actonan coruptivo. Y un ex-minister (Benny Sevinger) ta wordo sospecha actualmente pa soborno, estafa, mal uzo di su funcion, labamento di placa y falsificacion di documento. Te hasta Mike Eman, pa falta di credibilidad, a mal uza logo di Banco Central di Aruba na 2018, pa asina manipula pueblo a base di informacion incorecto.
Awe pa di dos biaha e Liderazgo di nos Prome Minister Evelyn Wever-Croes a conduci na e hecho cu pais Aruba conoce un presupeusto Supletorio “saldo neutral’. Caminda Mike Eman tawata traha presupuestonan ficticio y na fin di aña mester a pidi 444 miyon florin extra, awe e Liderazgo di Evelyn Wever-Croes a conduci cu nos conoce presupuestonan realistico y cu no mester di fondo adicional na fin di aña.
Rocco Tjon: Evelyn Wever-Croes ta transforma un deficit di 444 miyon florin den solamente 4 miyon florin.
Cinco (5) aña pasa
pais Aruba, bou liderazgo di Mike Eman, tawata conoce un deficit di 444 miyon
florin. Esaki ta e mes momento cu liderazgo di Mike Eman a conduci cu Aruba a
haya un Koninklijk Besluit (KB) pa mal gobernacion. Como fraccion di partido
Movimiento Electoral di Pueblo nos ta satisfecho cu
e liderazgo di sra.mr. Evelyn Wever-Croes ta transforma e practicanan di mal
gobernacion di Mike Eman den uno positivo pa nos ciudadanonan.


text:
Durante e Study & Career Event Bonaire 2015 eksperensia ta pará sentral: futuro studiantenan no solamente por bini den kontakto ku institutonan di enseñansa i dunadónan di trabou, pero tambe tin hopi kos mas di eksperensiá e aña aki. Wak pa bo t’ei dia 12-13-14 di novèmber na SGB, Kaya Odulfinus.
Demostrashonnan i kompetensianan di fishi
Riba djaweps 12 i diabièrnè 13 di novèmber e kompetensianan Skills pa alumnonan i studiantenan di (v)mbo lo tuma lugá. Esakinan ta kampionatonan pa abilidatnan, “skills” i e kompetensianan ta mará na e programa mundial di World Skills. Entre otro lo tin lasmentu, diseño gráfiko i téknika eléktriko: e kompetensianan aki lo ta un promé selekshon pa e kompetensia internashonal. Huntu ku e diferente demonstrashonnan nan ta perkurá pa basta kos di mira durante e dos dianan aki. Interesadonan por bin tira un bista ki ora ku nan ke!
No riba tereno di SGB so
E evento no ta limitá na tereno di SGB. Durante henter e evento Wardakosta lo ta na Boneiru ku un “cutter” mará na waf di Douane. Roderick Gouverneur, bosero di KWCARIB ta splika ki tipo di boto esaki ta: “Na total nos tin tres “cutter” di Wardakosta. Spesialmente diseñá pa servisio den awanan rònt di e islanan Hulandes Karibense. E “cutter” tin un largura di agu mas ku 41 meter i su tripulante ta konsistí di 11 miembro.
Sr. Gouverneur ta sigui: “Riba djaweps 12 di novèmber di 14.00-16.00 or nos ta habri e “cutter” pa públiko i e alumnonan. Einan por haña tur informashon tokante aparatonan, tripulante, estudionan etc. Riba djabièrnè 13 di novèmber di 14.00-16.00 or nos lo tene algun demonstrashon den haf: akshonnan di Búskeda i Reskate i di Intersepshon di droga. Riba djasabra 14 di novèmber nos lo ta aktivamente presente na e Marshe di Informashon na SGB.”
Marshe di Informashon 14 di novèmber
Riba djasabra 14 di novèmber oula i hal di SGB lo ta kompletamente okupá ku stènt di institutonan di enseñansa i empresanan. Hasi uso di e oportunidat aki pa puntra nan tur kos tokante e estudio di bo soño òf posibilidatnan pa bo futuro. E Marshe di Informashon aki ta kuminsá 12.00 or ku un aktuashon kòrtiku di DJ Marvv, no pèrd’é!
Lo tin presentashonnan i tayernan den e salanan mas chikitu. Mas atardi lo tin dos demonstrashon spektakular trobe. Esun promé ta di servisionan di promé asistensia, ku meskos ku aña pasá lo demonstrá un akshon di asistensia durante un emergensia. Despues lo tin un demonstrashon di WEB. Kisas abo ta haña chèns di sinta den un outo “bucket”!
Pa e último informashonan wak https://www.banboneirubek.com/content/study-career-event-bonaire-2015. Finalmente nos ke yama danki na e organisashonnan ku ta hasi e evento aki posibel. SCE ta bira posibel danki na sosten finansiero di RCN-OCW. SGB ta pone su tereno i lokalidatnan na disposishon gratuitamente, Telbo ta sòru pa konekshon di internèt grátis i Green Label ta dekorá e lokalidat ku mata.


text:
Kiko mi por hasi si mi no ta di akuerdo ku e desishon?
Si bo no ta di akuerdo ku nos desishon riba bo petishon, bo por presentá opheshon kontra di esaki òf apelá esaki.
Schadefonds ta konsehá pa presentá opheshon promé. E prosedura aki ta grátis i ta duná bo un posibilidat èkstra pa hasi algu kontra e desishon. Banda di esei e prosedura di opheshon ta no ofisial i bo ta haña e chèns durante un seshon (via un konekshon di video) pa aklará bo opheshon.
Bo por entregá un karta di opheshon via Ofisina Yudansa pa Víktima. Sòru ku Schadefonds risibí bo opheshon pa mas tardá denter di seis siman despues di e fecha ku ta pará na parti ariba di e desishon.
Schadefonds en todo kaso ke sa:
- dikon bo no ta di akuerdo ku e desishon
- si bo ke un seshon pa aklará bo opheshon
- e referensia di e desishon (esaki bo ta haña na parti ariba di e karta)
- e fecha di bo karta
- bo nòmber i direkshon
- bo firma (kontrolá pa Ofisina Yudansa pa Víktima)
Si bo no ta di akuerdo ku nos desishon riba bo opheshon
Si bo no ta di akuerdo ku nos desishon riba bo opheshon, bo por hasi apelashon serka e Korte den promé instansia. Esaki tin su asiento riba e isla kaminda bo ta biba. Bo ta manda bo karta di apelashon e ora ei pa e Korte (http://www.gemhofvanjustitie.org/).
Den e karta di apelashon bo ta skirbi di kon bo no ta di akuerdo ku e desishon riba bo opheshon. Manda un kopia tambe di e desishon di Schadefonds. E hues ta evaluá bo karta di apelashon. Kisas ta invitá bo pa un seshon. Si e hues ta di akuerdo ku bo, Schadefonds ta tuma un desishon di nobo. Den esaki ta tene kuenta ku e veredikto di e hues.


text:
Willemstad, Korsou/Rotterdam, Hulanda:
E tim di asesinato (cold case) di polis na Hulanda unidat di Rotterdam a hasi un paso importante den e investigashon pa ku e morto di Sedar Soares di 13 aña di edat. Pa hopi tempu a pensa ku lo a tira e mucha hòmber mata pa tira bala di sneu riba un outomobilista. Awor e tim di asesinato ta sali for di e punto di bista (senario) ku Sedar ta kompletamente inosente i ku ta pa kasualidat el a bira víktima di un ‘ripdeal’. Polis no por hasi nada otro ku yega na e konklushon tristu ku Sedar tabata na e lugá robes na e momentu robes.
‘Ripdeal’
Dia 1 di febrüari 2003 Sedar i su amigunan tabata hunga riba e lugá di parker ariba di e stashon di metro Slinge. E dia ei sneu a kai i e muchanan hòmber tabata gosa ku esaki. Ta sospechá ku na sierto momentu lo a tira for di e kaya bou di e lugá di parker. E muchanan hòmber ta buska refugio, pero pa Sedar ya ta lat. Un di e balanan tirá ta alkans’é, i e ta fayesé un dia despues 2 di febrüari den hospital debí na su heridanan.
E tristesa i indignashon na e momentu ei tabata grandi. Pa e famia i amigunan di Sedar ainda esei ta e kaso. E kontesta riba e preguntanan di kiko i dikon el a sosodé nunka nan a haña. Un mucha hòmber lo a ser tirá pasó el a tira bala di sneu riba un outomobilista.
E tim di asesinato awor ta sali for di un otro punto di bista (senario). Ta sospechá ku na momentu ku Sedar i su amigunan tabata hunga na stashon di metro, un ‘ripdeal’ a tuma lugá di kua Sedar lo a bira e víktima. E tim no por hasi nada otro ku yega na e konklushon tristu, ku Sedar tabata na e lugá robes na e momentu robes.
A dura sufisiente, E tim di asesinato (cold case) di polis na Rotterdam nunka a laga e kaso bai. Na 2020 a trese e kaso bou di atenshon di públiko atrobe, tambe dor di e kalènder di kasonan di asesinato i atenshon nobo den prensa. Esei a hiba kuné ku tòg mas testigu a aserka polis ku informashon tokante e echonan. Nan ta haña ku a dura sufisiente, e famia tin derechi di sa e bèrdat. E testigunan a kompartí e informashon ku nan tin ku reshèrshi. E tim di investigashon a añadí e testimonionan nobo, adishonal aki na e fail eksistente. E kombinashon di loke a haña den investigashon anteriormente i e deklarashonnan nobo di testigunan a kondusí e tim di asesinato awor na un punto di bista (senario) nobo den investigashon pa ku e morto di Sedar Soares. E investigashon for awor tambe ta kompletamente dirigí riba e senario aki.
E kancha (speelveld) di testigunan a bira mas grandi
E echo ku e investigashon awor ta dirigí kompletamente riba un senario nobo, ta nifiká tambe ku e tim di asesinato lo kier drenta kontakto atrobe ku testigunan. Lòs for di e testigunan (kasual) di e tiroteo, tin e espektativa ku tin testigunan tambe ku tabatin i tin informashon tokante e ‘ripdeal’. Mester tin mas hende ku tin informashon di loke a sosodé promé, durante i despues. Nos ta realisá ku tin rason dikon personanan kisas no a konta nan historia (kompletu) e tempu ei. E speransa ta ku e situashon a kambia pa e personanan aki, ku ta pone ku awor si nan lo ke konta nos. E fiskal mayó di hustisia di Ministerio Públiko na Rotterdam a oumentá e rekompensa pa e tep ku ta hiba na solushon di kaso na €40.000,-.
Na mes momentu e tim ta realisá ku tambe por tin testigu ku no ta sinti nan mes liber pa konta abiertamente. Pa e motibu ei a habri un number di telefòn spesialmente pa nan den e investigashon aki. Bo ke hasi bo deklarashon na un manera seif, ku bo e kulpabel no ta haña sa bo nòmber? Bèl òf app e tim di testigu speshal na +31620740912. Pasó e kaso ya tin añanan bieu, por ta asina ku mester buska e informashon mas leu di kaminda e suseso a tuma lugá. Tin indikashonnan fuerte ku denter di e komunidat Antiano tin informashon konosí di e kaso. Ta hasi un apelashon ku énfasis riba e personanan aki pa reakshoná i mèldu nan mes. Si bo ta duda, en todo kaso papia ku polis tokante esaki. Tin posibilidat pa hasi esaki na islanan Antiano tambe.
Por hasi kontakto direkto ku e tim di asesinato na Rotterdam dor di yama e liña di investigashon pa duna tep, 0800-6070. Òf manda un mail na coldcase@politie.nl
Dokumental
Den e tempu binidero e tim di investigashon ta hasi tur kos pa yega na kontestanan den e kaso aki. Te ku awor a hasi uso di tur medio di komunikashon aplikabel pa alkansá testigunan importante. Den e wikènt binidero ta lo bai hasi un paso remarkabel den kuadro di esaki. E morto violento di Sedar ta rekerí pa move fronteranan den área di investigashon. Nunka promé a hasi un intento di e manera aki pa konvensé hende di e echo ku nan informashon por kontribuí na solushon di e asesinato aki. E tim ta ferwagt ku asin’aki tòg por gana e testigunan importante ei.
Den e 19 añanan ku e investigashon ta andando, e medionan pa hasi investigashon tambe a desaroyá. Asina aworakí nos ta hasi uso di téknikanan mas moderno ku e tempu ei. Aki nos ta konta mas tokante e dokumental “Papia! Awor!” ku lo keda transmití djadumingu 22 di mei pa 21.55 or na NPO1 (WNL). Den e dokumental aki bo ta haña un bista den kushina di e tim di asesinato (cold case) di polis na Rotterdam. Lo bira kla kon e tim di asesinato (cold case) no por yega na un otro konklushon ku Sedar tabata na e lugá robes na e momentu robes.
Reakshon di famia
E famia di Sedar ta laga sa pa medio di un bosero: “Ainda nos ta sinti Sedar su falta tur dia. Nos yu hòmber, ruman, subrino tabata na e momentu robes ku su amigunan na e lugá robes. Nos ta hopi kontentu ku polis ta duna atenshon kompletu atrobe na su morto. I nos ta gradesido na un i tur ku a kontribuí pa hasi e proyekto speshal aki posibel. Sedar tabata un mucha hòmber kariñoso ku tabatin hopi gana di bira hungadó di bala i no tabata hasi niun hende daño. Nos ta spera ku personanan ku sa mas lo kier mèldu na mes apesar di tantu aña ku a pasa. Esaki lo duna tur hende ku stima Sedar hopi pas. Na mes momentu nos ta spera ku prensa i otronan lo respetá nos privasidat den e tempu binidero. E pèrdida di Sedar ainda ta hasi doló tur dia. A rekerí hopi di nos pa kontribuí na e dokumental. Gustosamente nos ta deseá di sigui desaroyo di e investigashon den seno familiar i lo no ta disponibel pa entrevistanan òf otro petishonnan di prensa.”


text:
Aruba
Scol di Musica Rufo Wever cu tremendo concierto
Diasabra anochi a tuma luga e concierto musical pa ciere di aña escolar di Scol di Musica Rufo Wever. Dos biaha pa aña e scol ta tene concierto grandi, segun Carlos Bislip, docente di musica, a splica. Pues, esaki tabata e prome pa e aña aki, culminando e aña escolar y na december nan ta tene nan concierto di Pasco.
Bislip a conta cu den e concierto particular aki, e docentenan y e alumnonan ta bin cu sea nan instrumento of un ensemble pa presenta. Ta trata aki di alumno di tur edad, pues di 6 pa 7 aña te cu 60 aña bay ariba. Nan ta bini hunto pa comparti e amor pa musica y demostra nan talento pa e publico presente.
Bislip a sigui conta cu na Scol di Musica Rufo Wever nan ta duna les di percussion, baho, piano, guitara, trompet, violin y canto como tambe algemene muzikale vorming. Presentemente e scol ta conta cu mas o menos 500 alumno den total. Bislip ta sumamemente contento cu e acogida di e concierto y e oportunidad pa presenta locual e scol ta practica na e pueblo di Aruba.
Tambe el a expresa cu e scol ta bon subsidia door di gobierno y cu nan ta aprecia esaki masha tanto. Mas aleu el a bisa cu e concierto aki ta un dje oportunidadnan cu e scol tin pa demostra locual nan ta haci na e scol, no solamente na e pueblo di Aruba sino tambe n’e mandatarionan, demostrando cu nan tin derecho di existencia y “nos ta contribuyendo na e desaroyo cultural na Aruba.”


text:
Dokumentonan
352 Dokumentonan
Surti segun Fecha / Relevansha
Formulario pa Aplikashon Artikulo di Skol
Sifranan Annual 2021 Voogdijraad Caribisch Nederland
Hasi petishon pa finansiamentu di estudio Hulanda Karibense - Nederlands
Kiko mi mester hasi si mi ta preokupá pa muchanan menor di edat?
Su bo ta preokupá tokante un menor di edat na Boneiru, bo por akudí ku bo preokupashon serka Guiami. Kolaboradónan di Guiami ta ...
Kiko mi mester hasi si mi ta preokupá pa muchanan menor di edat?
Su bo ta preokupá tokante un menor di edat na Boneiru, bo por akudí ku bo preokupashon serka Guiami. Kolaboradónan di Guiami ta ...
Informashon pa empleado
Kuido - Infographic: Bo ta bin na remarke pa inskripshon pa seguro di kuido?
Lei di Finansiamentu di studio BES - Splikashon pa studiante di Hulanda Karibense
60+ na Hulanda Karibense
Kuido - Seguro di Kuido Hulanda Karibense - 2022
Ken ta sigurá? Seguro di kuido, kiko bo tin derechi ariba?


text:
Picher Jordan Lucas tabatin un tremendo anochi ayera, djarason 30 di mei 2018, riba montíkulo pa Sta Rosa Indians. Ela pèrmití 2 hit só sin kareda na Fire Birds Citizen Insurance. Asina ela guia e Indjannan na un triunfo di 10-0.
E kampionato di beisbòl dòbel A, esta Liga Aqualectra, a kontinuá ayera den Stadion Johnny Vrutaal na Rif, Otrobanda.
Sta Rosa Indians for di promé inen a bai dilanti 1-0. Den e di sinku entrada e Indjannan a skor 5 kareda mas: 6-0. E tim a ampliá e ventaha den di sei i shete inen ku respektivamente 1 i 3 kareda: 10-0.
Miéntras ku e bateadónan di Sta Rosa tabata bati e pichernan di Fire Birds, picher Jordan Lucas tabata kasi perfekto riba montíkulo pa Indians. Den 7 inen ela pèrmití 2 hit so, miéntras ela poncha 4 bateadó i duna solamente 1 base por bola. Dje 79 lansamentunan ku ela hasi, 54 tabata straik.
Amir Daou a resultá e mihó bateadó pa Sta Rosa Indians. Ela dal 2 hit den 2 turno. Riorden Windster i Swindly Lint tambe a bati 2 hit, pero den 4 turno.
Pa Fire Birds Dradon Evelina i Jedion Cras a dal 1 hit den 2 turno. Tabata pues úniko 2 hitnan kontra picher ganadó Lucas. Picher pèrdèdó tabata Ludwin Obispo ku den 4 inen a pèrmití 6 kareda i 8 hit.


text:
Parlamentario Eduard Braam ta konsehá pa uza remedinan ku ta komprobá pa un médiko.
Willemstad- Parlamentario Eduard Braam di e frakshon di partido MFK ta duna un bista mas di aserka riba e reunion di Parlatino unda komishon di seguridat i tambe di salubridat a atendé e tema di medikamentu falsifiká.
Parlamentario Braam ta splika ku e fenómeno di remedinan falsifiká tabata sali for di India i tambe China. Pero awor na Oropa tambe a kuminsá hasi esaki. Braam ta splika ku mester kuminsá pensa legislashonnan pa kontrarestá e remedinan falsu di drenta bo pais. E ta un komersio ku ta trese miones di dòler mundialmente. Braam ta splika ku un persona ku ta hasi uzo di remedinan falsifiká no sa ki efekto esakinan tin.
Delegashon di Kòrsou mester a hasi un presentashon amplio riba e tema aki kaminda a presentá e fingerprinting di remedinan kual ta un di e siensianan mas nobo ku tin aktualmente. Normalmente kriminalnan ta falsifiká e kódigo ku tin riba e empake di un remedi kaminda bo por mira ku esaki ta klòp. Aktualmente ta uzando 3D printing pa fingerprint e pulchi. Esaki ta pone ku no solamente e kódigo mester pasa e skèn pero tambe e pulchi.
Banda di Esaki Parlamentario Braam ta splika ku tin e konsepto robes di cannabis medisinal. Den e biahe ku komishon di salubridat a hasi riba cannabis medisinal por a mira ku esaki ta un modifikashon ku ta wòrdu hasí na e simia di tal forma ku bo por produsí sierto mata pa sierto malesa. Segun sr. Braam esaki ta algu ku nos lo por agregá na nos pakete tradishonal di medisina. E delegashon di Kòrsou por a mira e knelpunten ku e paisnan a pasa aden i tambe mira parti di e merkadeo. Tambe por a mira ku ta uza sierto kombinashon di e cannabis medisinal pa uza kontra epilepsia pa mucha.
Sr. Braam ta bisa ku su konklushon personal ta ku semper tin alternativa manera yerbanan natural ku tin benefisio pa un persona su salú. Sinembargo e ta konsehá pa no uza kosnan ku bo no sa di unda nan a bini i ku ta malu pa bo salú. Si e no ta algu preskribí pa un médiko no kumpra remedinan ku no ta komprobá.
Mas aleu Parlamentario Braam ta bisa ku e Parlatino tabata unu edukativo i fruktífero kaminda e demas Parlamentarionan a trese tópikonan interesante dilanti manera e teknologia nobo kaminda interogashon ta bai di manera sientífiko. Esaki ta enserá ku ta uza métodonan sientífiko pa por saka informashon for di mente di hende. Esaki por wòrdu uzá kontra terorismo pero na e mes momentu e ta riba un nivel bastante leu di manipulashon di e persona su mente segun sr. Braam. Tambe e delegashon di Kòrsou a haña e oportunidat pa entregá nan reglamentu di òrdu ku tabata falta den e bibloteka di Parlatino.


text:
Relaciona cu Celebracion Dia di Himno y Bandera 2022: Minister di Cultura Xiomara Maduro a bishita Aruba Adventist Academy
Relaciona cu Celebracion Dia di Himno y Bandera 2022:
Minister di Cultura Xiomara Maduro a bishita Aruba Adventist Academy
ORANJESTAD – Siman pasa Minister di Cultura a bishita Aruba Adventist Academy den cuadro di celebracion di Dia di Himno y Bandera. Na su yegada e mandatario a wordo ricibi pa e alumno- y docentenan di e scol. E mandatario a pasa bishita e klas y aki e alumnonan a comparti cu e Minister nan obranan traha en conexion cu Dia di Himno y Bandera, ademas e alumnonan a comparti nan conocimiento, stimacion y aprecio pa nos pais Aruba. Mayoria di e alumnonan no a nace na Aruba pero a bin biba na Aruba hunto cu nan mayornan cu ta labora na nos pais. Ta di admira e conocimento cu e alumnonan tin di nos pais su simbolonan nacional, custumber y cumindanan crioyo. Minister di Cultura Xiomara Maduro a gradici y a comparti cu e alumnonan, expresando un frase na e alumnonan cu nos Libertador G.F. Betico Croes a usa na diferente ocasion: “Arubiano no ta solamente esnan cu nace na nos Pais Aruba, pero arubiano ta tambe esnan cu ta stima y tin Aruba den nan mente y curazon”. Mustrando cu nos pais ta forma pa diferente persona di diferente nacionalidad cu a bin establece na Aruba y ta biba den union y ta traha y contribui na progreso di nos pais. E staf y alumnonan a keda masha encanta cu e bishita di minister di Cultura y a obsekia e mandatario un regalo.


text:
For di 10-10-2010, Lei di Protekshon di Dato Personal BES (na hulandes, Wbp BES) ta na vigor na Hulanda Karibense. E leinan di privasidat di Hulanda Karibense ta eksigí pa bo kumpli minimalmente ku e siguiente kriterionan.
Entrante dia 25 di mei 2018, Ordenansa pa Protekshon General di Data (na hulandes, ‘Algemene Verordening Gegevensbescherming’ òf AVG) lo drenta na vigor na e parti europeo di Hulanda. Pa interkambio di dato entre Hulanda Karibense i Hulanda Europeo, nos ta rekomendá pa tuma e siguiente medidanan.
Sòru sigui e prinsipionan di Wbp BES ora bo ta prosesá dato personal. En general, e prinsipionan akí ta kuadra ku esunnan di AVG.
Si bo ta prosesá dato a base di outorisashon di e persona konserní, e persona konserní mester por sa ta kiko e ta duna outorisashon p’e. AVG tin regla mas estrikto pa loke ta trata outorisashon. Bo mester por proba ku bo a risibí outorisashon bálido di e persona konserní pa prosesá su datonan. KONDISHON: E persona konserní mester por retirá su outorisashon mes fásil ku e por dun’é.
Si bo ta laga un tersero prosesá e datonan pa bo, sòru pa esei sosodé a base di un akuerdo di prosesamentu. Determiná si bo akuerdonan di prosesamentu eksistente ta kumpli ku e reglanan fihá den AVG pa akuerdo di prosesamentu i si esei no ta e kaso, hasi e kambionan nesesario.
Identifiká ki dato personal bo ta prosesá i ku ki meta bo ta prosesá nan, di unda bo a haña e datonan i ken bo ta kompartí nan kuné.
DIKON: Bo mester por demostrá ku bo ta prosesá dato personal manera e leinan vigente ta preskribí. Ademas, bo tin mester di e informashon akí den kaso ku un persona konserní apelá na su derechonan di privasidat (eksigí pa mustr’é su datonan, koregí nan òf kita nan).
AVG ta obligá sierto organisashon nombra un enkargado di protekshon di dato (na hulandes, ‘functionaris voor de gegevensverwerking’ òf FG). Na Hulanda Karibense, esei no ta un obligashon. Sinembargo: Si bo ta prosesá dato personal spesial òf ta prosesá dato na gran eskala, ta rekomendabel pa bo nombra un funshonario enkargá ku privasidat. Pa determiná si esei ta e kaso, bo por hasi un ‘análisis di impakto di privasidat’ pa identifiká kua ta e riesgonan di bo prosesamentu, i despues tuma medida pa redusí e riesgonan ei.
Sòru inkorporá e normanan di privasidat eksistente den bo prosesonan di trabou. Sòru tuma medida adekuá (teknológiko i organisatorio) pa protehá e datonan.


text:
WILLEMSTAD – Kòrsou su selekshon nashonal a empatá ku Martinique den e promé partido di e CFU Men’s Caribbean Cup Tournament na Guadeloupe. Despues di a kai atras ku skor di 1-0, e selekshon Kurasoleño a lucha i bin empatá e partido na 1 gol faltando 5 minüt di tempu reglamentario.
Den e otro partido ku a tuma lugá den e pul di Kòrsou, e ekipo di kas Guadeloupe ta derota St. Vincent & The Grenadines ku skor di 3-1.
Pa Kòrsou e siguiente partido lo ta djabièrnè 10 di òktober ora ku e selekshon nashonal enfrentá St. Vincent & The Grenadines.
Tabla di posishon despues di e promé partido:


text:
ORANJESTAD, Aruba
Ministerio Publico ta wordo dirigi for di Hulanda y pueblo a perde un grado di confiansa den dije
Parlamentario Endy Croes ta amplia riba ultimo reacionnan di pueblo alrespecto funcionamento di Ministerio Publico na Aruba. Tur dia por sigui opinion di pueblo atravez di media y mas aun pueblo ta reclamando Gobierno y Parlamento hopi fuerte cada vez cu topa nos cuidadanonan entreotro den supermercado. Ni cuanto nos prurba splikanan pa keda calmo y cu Ministerio Publico ta independiente y ta trahando pueblo a manera cumunsa fada. Esaki ta manda un señal alrespecto e grado di aceptacion den combinacion cu e persepcion di pueblo pa cu trabounan cu Ministerio Publico a bin ta hasiendo. Di acuerdo cu Parlamentario Endy Croes nos trabou ta keda pa calma pueblo, splika pueblo e proceso pa asina e confiansa no bay perdi totalmente di cual aparentente ta mustra di ta bayendo den e direcion ey.
/// 14 RST recherche a yega Aruba desde 1 di Juni pa juda:
Pueblo ta hopi agita cu casonan di corupcion grandi y miyonario manera di Benny Sevinger X minister di AVP conosi como caso Avestruz . Otro caso grandi cu mester a bay hoogberoep cu ta pega manera un “pega pega” ainda na Ministerio Publico ta e caso IBIS di un otro X minister di AVP esta Paul Croes cual tambe ta tumando demaciado tempo. Ta trata di e caso di mas di 2000 ontheffing a cambio di pago na e x minister y su clan. Alaves tin keho official contra Mike Eman den e caso “wasmachine” unda tin pruebanan palpable cu Mike Eman a ricibi transferencinan bancario di sumanan di 50 mil dollar cada transferencia for di cuenta di Roberto Rincon. Pues plaka preto pa cumpra votos. Tur e casonan aki di acuerdo cu pueblo ta tranca door di un Ministerio Publico cu su agenda ta wordo dirigi pa Hulanda. Hoog Politiek Den Haag! Segun fuente 14 miembro di RST a jega Aruba 1 di Juni ultimo kendenan a bay 14 dia den cuarentena y desde 15 di Juni a cuminsa traha pero aparentemente enfocando solamente riba un caso.
/// Hulanda ta dirigi Ministerio Publico atraves di grito di Bosman:
Pueblo ta contento cu jegada di entre otro alrededor di 14 recherche di RST pero tur cos ta mustra cu RST a bin pa un agenda cu Hulanda a impone riba Ministerio Publico na Aruba. Esaki ta hopi peligroso e presunto metemento di Hulanda den Ministerio Publico pero alaves mas peligroso ta cu aparentemente e Waarnemend PG ta duna sea espacio of cooperacion pa Hulanda hasi esaki. Ministerio Publico mester funciona independiente. Desde cu Parlamentario Bosman dia 20 di mei a grita den Tweede Kamer cu pa Aruba ta solamente e nomber di Serlimar e mester menciona por a tuma nota di desaroyonan structural riba un solo caso. Esaki ta e caso Flamingo. Nos ta contento cu ta atende tur posibel caso di corupcion pero e “meetlat” di Ministerio Publico no ta duna un bon señal di ta straight, husto y independiente. Esaki hustamente pueblo ta cuestionando. Paul Croes su caso ta andando desde Augustus 2015 y di Benny Sevinger desde Februari 2018. Pueblo a score Ministerio Publico cu un dikke onvoldoende. Apenas a entrega keho riba caso Flamingo na October 2019 esey so tin tur atencion di mundo di Ministerio Publico den combinacion cu ordo di Hulanda.
Parlamentario Croes ta termina bisando cu e mes a keda babuca di tur lokual el a tende for di boca di pueblo pero almismo momento a splika pueblo pa nan no perde confiansa total den Ministerio Publico pero talvez brinda poko mas comprension na e tantisimo trabounan y cu sigur casonan manera Aveztruz (Benny), IBIS (Paul) y Wasmachine ( Mike Eman) tur di AVP lo wordo atendi.


text:
Kontrol di tráfiko.
KOMUNIKADO DI PRENSA 098 /2022
23 febrüari 2022
Kontrol di tráfiko.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 23 di febrüari 2022, personal di Warda di polis Rio Canario a tene un kontrol di
tráfiko dirigí riba pasamentu den lus korá.
E kontrol aki a keda tené na e krusada formá pa Winston Churchillweg/F.D. Rooseveltweg.
Durante e kontrol aki polis a parti un total di 28 prosès verbal pa infrakshonnan kometé.
13 prosès verbal tabata pa pasamentu den lus korá i 15 pa otro violashonnan di lei di
tráfiko.
Pa manehá un vehíkulo:
Sin karchi di kùr bálido;
Sin seguro bálido;
Sin reibeweis bálido;
Sin faha di seguridat bistí;
Sin impuesto bálido;
Ku glas skur;
Pasamentu den lus korá
E kontrolnan aki ta kontinuá.


text:
ORANJESTAD – Diabetes ta wordo categorisa como un malesa no transmitibel (NCD’s). E malesanan aki tin e tendencia di un duracion largo y ta e resultado di un combinacion di factornan. Diabetes por ta genetico of por desaroya dor di un estilo di bida no saludabel (“unhealthy lifestyle”). Diabetes ta causa problemanan cardiovascular, cieguedad, problema cu riñon y amputacion di pia. Segun cifranan di AZV den aña 2020 tabata tin 8.5% di e poblacion di edad entre 25 aña pa 64 aña den registro di censo cu ta sufri di diabetes tipo 2 na Aruba.
Tur aña e Dia Mundial di Diabetes ta enfoca riba un tema specifico. E tema e aña aki ta “Diabetes: E acceso na e cuido di diabetes”. Aki Ministerio di Salud Publico conhuntamente cu e stuurgroep di e plan nacional di prevencion di NCD’s ya caba ta trahando riba un plan di accion pa reduci e factornan di risico cu ta ocaciona entre otro obesidad cu ta un di e causantenan di diabetes.
Pesey Minister Oduber ta bay bin cu un clinica di obesitas cu lo ta situa na Hospital mes. Minister Oduber ta haciendo su maximo esfuerso pa logra habri e clinica aki pa december di e aña aki. Na e clinica aki personanan cu ta obeso lo haya un guia profesional pa yega na hiba un bida mas saludabel y preveni asina tur e malesanan NCD’s cu obesidad por trece cune.
Banda di esaki Aruba ta conta cu Centro Diabetico cu ta specialisa den e cuido di e pashent diabetico. Ademas tin un Fundacion Diabetico cu tin como meta pa crea conciencia den e comunidad di Aruba tocante diabetes y mehora e calidad di bida di e persona diabetico.
Mandatario Dangui Oduber ta splica cu den cuadro di prevencion, su persona ta haya cu ta di sumo importancia pa conscientisa comunidad riba por ehempel e consumo di sucu y e efecto cu e tin riba salud. Sucu ta un producto cu hopi lihe ta contribui na sobre peso y tambe na malesanan cronico. Tin estudionan hopi extenso haci cu ta demostra con esaki por causa cancer y hopi otro malesanan NCD’s mas. “E problema mas grandi ta cu sucu ta practicamente den tur cos cu nos ta come y bebe. Ta yega momento pa nos para keto y realisa kico nos ta alimenta nos curpa cu ne”.
E mandatario a sigui bisa cu a keda demostra cu dor di mantene un peso saludabel, participa na actividad fisico y un alimentacion saludabel bo por baha e risico pa haya diabetes tipo 2. Tambe ta un hecho cu un persona diabetico por logra regula e nivel di sucu den su sanger y consecuentemente baha e risico pa complicacion, door di haci cambionan na estilo di bida y uzando su remedinan manera prescribi.
Minister Oduber a expresa cu lo sigui traha conhuntamente cu stakeholdernan den ehecucion di e plan nacional di prevencion di malesanan di NCD’s pa haci cu prevencion ta bira parti di nos cultura, aportando asina na un Aruba mas saludabel. Finalmente e mandatario ta gradici tur e dunadornan di cuido cu ta esnan cu ta hunga un rol crucial den prevencion y maneho di diabetes.


text:
Sosial
oleganan di CIBC FIRSTCARIBBEAN a keda elogiá pa nan kompromiso durante Dia di Apresio na empleadonan
Willemstad, – E koló di e dia tabata korá i e palabra di dia tabata apresio.
Rònt Karibe, na tur e 15 miembronan di e ret, na sukursal i na e ofisinanan, miembronan di e staf a keda risibí na trabou ku tapeit kora, trato speshal i mensahenan personalisá riba e dia dediká na empleado ku CIBC FirstCaribbean ta brinda na su 3000 koleganan ku ta laborá na e banko, kual ta ‘Dia di Apresio na Empleado 2022’.
Empleadonan di tur nivel na e banko regional a presentá na trahe ku diferente tono di e koló korá, di kua algún a hasta añadí sombré i artíkulonan pa komplementá na e dia, i a gosa di e dia yená ku un kantidat di aktividat pa fomentá unión i bon ambiente bou di e tema “Un Karibe: Kolaborando pa nos éksito”.
E banko su Chief Executive Officer, señora Colette Delaney, a tipifiká e dia komo “un di e dianan mas eksitante den nos kalènder korporativo”, notando ku “mientras e banko ta balorá e kontribushon di tur su empleadonan henter aña, riba e ‘Dia di Apresio na Empleadonan’ nos ta dediká tempu pa selebrá i honra boso tur ku a hasi nos e éksito regional ku nos banko ta”.
Delaney a añadi “Nos gratitut ta multipliká ora bo reflehá riba e ambiente di operashon yená ku reto ku nos mester a navegá durante di e último dos aña, komo resultado di e kompromiso apsoluto di nos tim na CIBC FirstCaribbean.
Boso kurashi, kreatividat, ingeniosidat, determinashon, aktitut korekto, fraternidat i sentido di humor a yuda nos pasa dor di e lunanan insigur na komienso di e pandemia di Covid.”
Señora Timba Engelhardt, Country Manager Curaçao, a kompartí ku “Nos na Kòrsou a tuma tempu e siman akí pa huntu selebrá ku varios aktividat yená ku bon ambiente. Sigur tabatin hopi momento tremendo yená ku legría. Nos ta kontentu ku e kompromiso di nos koleganan i nan dedikashon na banko.”
Chief Administrative Officer, señor Neil Brennan, den un mensahe kòrtiku pa tur kolega na e banko a bisa “Nos por ta den 15 teritorio pero nos ta un banko sólido, un tim. Awe mi ta gradisí boso pa a hasi nos banko un éksito i tené na kabes den region.”
Tambe e la bisa ku “e último dos añanan a tèst i reta nos tur, tantu personalmente komo profeshonalmente. Nos mester a siña traha, divertí i sosialisá den un sistema nobo ku no tur ora tabata asina fásil, pero den henter nos banko boso a duna kara na e retonan i a sobrepasá nan.”
Koleganan rònt henter teritorio pa medio di téknologia a sobrepasá e distansha, i huntu a gosa di un dia yená ku interakshon, ku aktividatnan manera ‘One Caribbean Fun Zones’, diferente kwes durante dia, e wega hopi disfrutá kual ta ‘Pictionary’ i aktividatnan manera ‘Guess whose workspace’.
Tambe koleganan tabatin diskushonnan animá ku ehekutivonan i personal gerenshal durante di e seshonnan ‘Let’s Chat’.
Sosial
Promé ‘Trumpet Challenge 2022’ djarason dia 22 di yuni den Sambil
WILLEMSTAD – Por fin e dia ta yegando pa Kòrsou konosé su promé trumpet challege 2022. Esaki lo tuma lugá djarason awor dia 22 di yüni den Sambil pa 7 or di anochi.
Despues di vários luna di preparashon bou di direkshon di Hector Sampson, e trompetistanan aki ta kla pa laga pueblo di Kòrsou disfrutá di nan músika.
Manera ta konosí, Fundashon WESU a bin ta trata riba e parti di formashon musikal i organisá na desèmber último, e promé Trombone Challenge ku tabata un éksito total.
Awor ta toka turno na trompetistanan pa nan tin nan Trumpet Challenge i despues di vários luna di preparashon intensivo, djarason awor dia 22 di yüni, Pueblo di Kòrsou por bai disfrutá grátis di nan presentashon.
E evento lo tuma lugá riba e stage grandi skùin dilanti Victoria Secret den Sambil. E evento lo kuminsá eksaktamente 7 pm i ta algun kansion nan lo bai presentá. P’esei un apelashon ta na tur hende ku ta interesá pa wak nan, pa nan tei presente den Sambil djarason awor.
Sosial
AMAK ta partisipá dos gran baluarte di farandula ku a bai laga nos
WILLEMSTAD – Djamars anochi a drenta e notisia tristu ku e konosido Patrick Janzen a bai laga nos i den oranan di mardugá djarason 9 di yüni 2022, e pianista, kompositor i areglista Eddy Mar a bai sosegá.
Patrick Janzen
Pa lokual ku ta trata e personahe di Patrick Janzen, nos a komprondé ku el a fayesé na un edat di 53 aña na su kas, despues di tabata hospitalisá pa algun dia.
Patrick a bai laga nos na un edat relativamente hóben i durante su trayektoria den farándula, e tabata envolví den diferente aktividat farandulero tantu aki na Kòrsou komo na Ulanda.
Patrick a inisiá ku su negoshi i pone lus i harma stage pa diferente aktividat i seguidamente ela formalisá su aktividatnan ku lantamentu di Ola ku ta nifiká Organisashon pa Lanta Ambiente.
Patrick tabata pone zonido i meks pa diferente agrupashon musikal i un di su éksitonan grandi tabata lantamentu di e Agrupashon Musikal No Game, ku a kosechá hopi popularidat i hasta a konkista e titulo di Rei di Tumba ku Reinir Lijfrock komo kantante na 2006.
Último tempunan aki, Patrick a lanta un grupo musikal di Bachata i tabata tin intenshon tambe pa lanta un grupo di Kòmbèk i formalisá regreso di No Game. Lamentablemente e no por a logra realisá tur su soñonan
Eddy Mar
Pa loke ta trata fayesimentu di Eddy Mar, AMAK por menshoná ku e tabata hopi aktivo tantu komo músiko, pero tambe durante mas ku 10 aña komo dosente di e proyekto di Formashon Musikal den Bario.
Eddy Mar tabata forma parti di diferente agrupashon musikal i esnan ku sigur el a kosecha hopi éksito kune tabata e agrupashonnan musikal Dynamics i BESS ku tabata un agrupashon musikal ku e i defuntu Mr. Babalu tabata dirigí musikalmente.
Eddy Mar durante último tempu ku a pasa tabata sufri di kebrante di salu i den oranan di mardugá di djarason el a bin fayesé.
Direktiva di AMAK ta ekspresá su sentido de pésame na famianan di Patrick Janzen i Eddy Mar. Ku nan alma sosegá na pas.
Sosial
HOPI INTERES PA KURSO DI HISTORIA DI MUZIK DI KORSOU ORGANISA PA CCC
Willemstad – Durante e periodo di 7 di febrüari te ku 16 di mei 2022 Sentro Kultural Kòrsou a organisá otro interesante Kurso Historia di Muzik di Kòrsou den su Sentro situá na Emmastad, kua tabata na enkargo di e konosido músiko Henri (Harry) Moen.
Den e kurso aki a trata desaroyo di muzik tradishonal di Kòrsou di e époka entre 1863 i 2000. Entre otro e kursantenan ta siña rekonosé ritmonan tradishonal i konhuntonan musikal, tambe nan ta sera konosi ku kompositor i otro desaroyonan den muzik di Kòrsou. Huntu ku esaki tambe nan ta haña un bista di aspektonan sosial i ekonómiko ku tin relashon ku e desaroyo.
E kurso un biaha mas tabata un èksito total na opinion di e kursantenan ku a yena un bashí na informashon tokante nos muzik. E forma úniko di duna lès di señor Harry Moen i su splikashon al kaso, kla i konsiso a mantené un entusiasmo kontínuo serka e kursantenan.
Djaluna 16 di mei ultimo e kursantenan presente a risibí nan sertifikado for di man di señor Harry Moen i señor Henri Cornelia, Presidente di Fundashon Sentro Kultural Kòrsou. Esnan ku a kalifiká pa nan sertifikado ta: Valentina Cijntje-Engelhardt, Alton Gordon, Rose-Marie Heije, Frensel Malacia, Isolda Mansana, Aronnette Martis, Jacqueline Nicia, Elvin Rijke, Lidwina Rodriguez, Aemilius Palm, John Scheidelaar i Glenda Sluis
Sentro Kultural Kòrsou ta felisitá tur e partisipantenan i nan dosente ku èksito di e kurso. For di aña 2012 un total di 176 kursante, di ken 67 penshonado, a risibí nan sertifikado di partisipashon na e kurso.
Daily Nobo
Alumnonan di Skol Sint Antonius a traha modelo di lanthùisnan
Donashon di 50 mil Euro pa Fundashon ku ta kombati problematika di AIDS
Eugene Middelhof ta bandoná Wardakosta di Karibe Hulandes
Mama ku ruman di viktima mortal no-intenshonal no ta kobra kompensashon
Minister di Finansa di Aruba: Aruba ta manehá su finansa mihó ku Kòrsou
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
Tur kaminda tin skarsedat di personal: Na unda tur trahadó di Hulanda a keda ?
Alumnonan di Skol Sint Antonius a traha modelo di lanthùisnan
Tin indikashon fuerte: Hulanda ainda lo no ta pidi despensa pa su pasado di esklabitut
Barcelona no ta entrega: Bayern ta pidi 60.000.000 pa “Lewa”…
Trending
-
Lokal5 days ago
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
-
Lokal5 days ago
Tur kaminda tin skarsedat di personal: Na unda tur trahadó di Hulanda a keda ?
-
Lokal22 hours ago
Alumnonan di Skol Sint Antonius a traha modelo di lanthùisnan
-
Lokal5 days ago
Tin indikashon fuerte: Hulanda ainda lo no ta pidi despensa pa su pasado di esklabitut
-
Deporte5 days ago
Barcelona no ta entrega: Bayern ta pidi 60.000.000 pa “Lewa”…
-
Deporte4 days ago
Segun rumornan persistente: Feyenoord Ke Trese Tahith Chong…
-
International5 days ago
Putin a atvertí ku lo bai tin un di tres Gera Mundial si nan ataka Crimea
-
Deporte5 days ago
Segun hendenan ku ta na altura: Yankees lo hasi Judge pelotero miho pagá… No kontrakt largu si…


text:
Diabierna mainta habitantenan di Washington a bati alarma na centro di alarma unda cu tin un candela grandi di mondi,...Read more
Diahuebs anochi riba e caminda di Shiribana poco pabou di subway a sosode un accidente serio unda un homber den...Read more
Willemstad Curacao: Djamars 21 di yüni 2022 alrededor di 03.35’or, Sentral di Polis a risibí notifikashon di un kaso di...Read more
Diadomingo anochi riba e caminda di Urataca pabou di Urataca center un dama tras di stuur di un toyota aristo...Read more
Diasabra atardi riba e caminda di Savaneta chauffeur di un pickup ford a drenta un hanchi riba un velocidad segun...Read more
Diasabra mainta otro banda di Xavier University na Santa Helenastraat un van blanco a dal un homber riba un pan...Read more
Diahuebs atardi un taxista atento a capta tres hoben den un swift shinishi cu a pasa man pa un tas...Read more
Diaranson merdia personal di Calloway na Sabana Berde a bati alarma unda a surgi un candela den e edificio y...Read more
Diamars den oranan di atrardi den e birada skerpi di Boca Catalina dos dama turista riba un quadracer a perde...Read more
Dialuna atardi riba e caminda di Tanki Leendert pariba di e centro di bario un dama coriendo un toyota passo...Read more
Dialuna atardi na e t-weg di Sabana Liber un accidente a sosode entre dos auto pa falta di preferencia. Polis...Read more
Diadomingo marduga patruya atento a duna chauffeur di un vitz señal pa para den Santa Cruz ora a capta movecion...Read more
Diasabra anochi riba e caminda di Weg Fontein pa bay Palo Marga un accidente frontal a keda registra entre un...Read more
Diadomingo pasa di 5:30 atardi 10 pa 15 miya panort di Aruba piloot di Jetblue cu a caba di sali...Read more
Diaranson atardi riba Av Nelson Oduber ex Sasakiweg house of cheng direccion zuid a sosode un accidente cu impacto fuerte...Read more
Diabierna pasa di 6’or di atardi unidad di brandweer a keda dirigi cu urgencia pa e truck cu cuminda cu...Read more
Willemstad: Diahuebs mainta radar di Guarda Costa Curacao a capta parti pabou di e isla un movecion y a mobilisa...Read more
Ultimo tempo hopi hende ta atento pa loke ta pasando den nan bario, esaki tabata e caso na Paradera diahuebs...Read more
Diahuebs anochi patruya a duna chauffeur di un mitsubishi señal pa para pero esaki a nenga e instruccion, cu consecuencia...Read more
Diaranson anochi riba e caminda di Balashi pa e brug bieu pa Pos Chikito un kia cerato a dal frontal...Read more


text:
Como un “Landen en Gebieden Overzee” (LGO) ta bin na remarca cada 7 aña pa fondonan di Union Europeo.
Union Europeo a asigna 40 miyon di euro via e di 11 Fondo Regional di Desaroyo Europeo pa financiamento di e programa RESEMBID. Expertise France, un agencia Frances pa cooperacion internacional ta encarga cu maneho di RESEMBID y ta coordina preparacion y ehecucion di proyectonan hunto cu e 12 islanan LGO den Caribe. Di e 40 miyon euro asigna, a aproba un total di 27 miyon euro pa proyectonan pa e islanan. Pa estudionan di Banco Mundial a aloca 3 miyon entre cual a realisa e estudio Building Aruba’s Food Security During the Covid-19 Pandemic and Beyond na 2020 pa Aruba. Resto di e fondonan ta aloca na supervision y maneho di e programa door di Expertise France. Ehecucion di e proyectonan a conoce un retraso pa motibo di e pandemia pero lo continua den e lunanan nos dilanti. Te cu awo tin 14% di e fondonan total gasta y ta spera cu lo asigna tur fondo na e islanan prome cu fin di 2023.
Pa loke ta trata e proyectonan di Aruba, a aproba 5 proyecto den e prome fase y pa 4 proyecto cu a entrega, ta pendiente decision. Aruba lo bay ricibi financiamento pa e siguiente proyectonan:
- Aruba’s Public safety and Multi-hazard Early Warning System Area: Capacidad di adaptacion
- Support for the National Energy Policy 2020 – 2030: stimulating energy efficiency and electric mobility. Area: Energia Sostenibel
- Public sector energy cost savings programme: improving financial resilience and reducing carbon footprint. Area: Energia Sostenibel;
- Validation of low-cost replicable citizen science methods to monitor shallow marine ecosystems on small islands. Area: Biodiversidad marino
- Fostering connectivity to self to achieve deeper connectivity with nature: an awareness progra
E suma total cu Aruba lo ricibi te awor pa e proyectonan menciona ta 1.8 miyon Euro.
Como pais autonomo den Reino Hulandes ta importante nos entrega e proyectonan pa asina bin na remarca pa fondonan Europeo disponibel segun Minister di Asuntonan Economico, Comunicacion y Desaroyo Sostenibel, mr. Geoffrey Wever, cu alabes ta Territorial Authorizing Officer for the EDF pa Aruba. E “Territorial Authorizing Officer” ta responsabel pa e planificacion, coordinacion y implementacion di proyectonan financia pa e Fondo di Fesaroyo Europeo (EDF). Un programa manera RESEMBID ta importante pa desaroyo di nos pais.
Pa mas informacion tocante RESEMBID, por consulta e website. Tambe por tuma contacto pa mas informacion cu Departamento di Asuntonan Economico, Comercio y Industria.


text:
Resientemente mi a haña un presentashon serka direktor di ABC busbedrijf, Sr. John Cijntje i Sra. Sulluenka Koeks. Mi a haña un bista di kiko tur ABC Busbedrijf ta hasi pa optimalisá transporte públiko, loke a keda hasi den e añanan anterior i tambe kiko ta nan plannan pa 2022.
Loke tabata remarkabel pa mi ta ku ABC kier kontribuí na e desaroyo ekonómiko di Kòrsou. Mesora mi pregunta tabata “kon transporte públiko por aportá na e ekonómia di Kòrsou?” ABC ke krea un “Discover South Side of Curaçao by ABC”, ku lo ta un eksperensia pa turistanan, lokalnan, penshonadonan, famianan i amigunan, dor di usa nan 5 rutanan di ABC na e banda suit di Kòrsou.
E banda suit di Kòrsou ta konosiendo diferente aktividatnan ekonómiko ku diferente atrakshon, manera hotelnan, lamannan i sentronan komersial. E 5 rutanan ta Caracasbaaiweg, Charo/Jandoret, Cas Chiki/Jandoret, Lagun/Knip, Westpunt. ABC lo hasi esaki dor di mustra tur e benefisionan ku ABC por ofresé pa por keiru den konvoi na un preis barata, sigur i konfiabel.
Ban kuminsa nos siman ku nos bista figa riba desaroyonan positivo na kaminda pa Kòrsou.


text:
Si ‘games’ tabata algu djis pa entretené, un hòbi pa un ratu, awendia e ta un deporte ‘Esports’. Fuego ta e promé organisashon i esun di mas grandi di Esports (video game profeshonal) na Kòrsou ku a partisipá den un di e kompetensianan di Esports di mas grandi e aña aki, e World Series di Free Fire 2022. Fuego a sòru di saka kara di Kòrsou pará banda di e organisashonnan di Esports mas grandi di vários region rònt mundu, manera Latino Amérika, Oropa, Estádos Unídos, Asia, den un kompetensia ku un total di 2 mion dòler na premio. E tim di Fuego a biaha pa Singapur kaminda nan tabatin e oportunidat di papia ku medianan internashonal, praktiká i partisipá den e kompetensia.
Riba e dia di kampionato, e tim di Fuego a sòru di destaká i a logra sali di 18 lugá di mundu, kaminda nan a bai kas ku un premio di 40 mil dòler. For di su inisio, Fuego su meta ta pa por a kompetí den un kampionato internashonal, i den ménos ku 3 aña, nan a logra esaki. E evento aki ta marka e di tres momentu kaminda Fuego a logra subi esenario di kampionatonan internashonal. “Tabata un honor di por a representá Kòrsou komo un organisashon ku miembronan di diferente nashonalidat. Nos lo sigui krese den e industria aki ya ku nos ta mirando sigur e potensial di esaki” asina Jeff Macolonie, fundadó di Fuego a bisa.
Skol no tabata mi kos
I Djasabra a papia ku Jeff, un hóben, hopi yòn, ku tabata desidido loke e tabata ke den bida. Fuego ta eksistí kasi 4 aña ku el a kuminsá. Jeff tabata un profeshonal video gamer. For di yòn e ta hunga e ‘videogame’ nan meskos ku hopi mucha yòn tabata hasi. Den 2013 pa 2014 tempu e tabatin 16 aña el a ripara ku a kuminsá Esports ku ta ‘electronics sport professional video gaming’. Tabata algu basta yòn i no asina grandi manera awor. Jeff a ripará ku tabatin diferente hende rònt mundu ta kompetí i gana sèn kuné. E no a tum’é na serio e tempu ei pero 3 aña despues, den kareda di 2015, Jeff a hasi 18 aña i e tabata studia na Fambo komo ICT. Semper el a bai bon den skol pero tabata pasobra e mester tin algu pero nunka el a gusta studia. El a hunga un wega League of Legend meskos ku tin diferente otro tipo di wega mas manera Call of Duty, Fortnite etc., etc. I tabatin kompetensianan ta bin i Jeff tabata hunga riba un server i e tabatin su rango i e ta hisa su puntonan i riba e server e otro hungadó i timnan ta mira kon haltu e ta na nivel. El a hunga den region di Latinoamérika i el a subi den tòp 10 den henter e region. Esei ta nifiká ku e tin un nivel hopi haltu i e no a ferwaktu nada den su direkshon pero un tim a aserk’é i mustra interes den dje. Nan a ofresé pa forma parti di nan tim pa mira si e por hunga pa nan. Jeff no tabata sa kiko ferwaktu pasobra su spañó no tabata bon i ta kompetensia ku timnan den Latinoamérika. Pero el a bai e tòg i a ripará ku e barera di komunikashon no ta un problema ya ku Jeff ta dominá ingles. Asina nan a tuma den nan tim. Nan a bis’é di no por a pag’é masha hopi ainda pero por a pag’é 350$ pa luna. Jeff su mama no tabata kere mashá pasobra ta algu nobo i e ta duna su mama rason pasobra mayornan semper ta kouteloso. Pero Jeff a tum’é miéntras e tabata bai skol ainda. Pero despues el a ripará ku skol tabata tum’é demasiado tempu for di dje. Skol ta stroba game i game ta stroba e skol. El a buska informashon di kiko e por logra i si e por hasi karera den gaming. Miéntras tantu añanan a sigui pasa i Esports a sigui krese ku kompetensianan grandi tabata bin.
Muda pa Mexico
El a nota ku e kos aki por bira un karera pe. Komo e no ta masha amante di skol, e no tabata sinti mashá pa skol pero tabata bai skol pa tin un kos sigurá pa su mes. El a bai papia ku su mayornan i nunka mas e ta lubidá; ‘Mi a lanta un mainta i splika mi mayornan ku mi ta kompitiendo awor aki den un liga di ‘second year’ i si mi gana mi por haña tantu sèn. Mi kier a stòp ku skol. Esaki ta algu ku mi ke hasi i skol ta strobando mi’. Jeff a bisa ku ta opvio ku un mayor lo no gusta tende esaki pero nan a mira kuantu tempu el a hinka den e kos aki kaba miéntras e no tabata siñando manera lo a ferwaktu di dje. Su mayornan a dun’é un aña pa logra loke e ke logra i si e no logra e mester bai bèk skol i si e no ke bai bèk skol e lo tin di traha ku su tata. Jeff a tuma e rísiko i a kita for di skol. Den 6 luna el a logra kualifiká na e liga profeshonal i Jeff mester a muda bai biba na Mexico pa dos aña. El a biba einan den Gaming House ei kompetí profeshonal. E tabata kompetí den stadionnan ku hopi fanátiko. Tabata un eksperensia inkreibel. Jeff tabata gana 4 mil dòler pa luna hungando den e liga ei miéntras tur kos tabata paga pe. Jeff no tabatin niun gastu ku e mester a paga di su salario.
Asin’akí Fuego a lanta
Ora Jeff a stòp di hunga profeshonal 2 aña despues pasobra el a bira muchu empresario i tabata pensa muchu manera komersiante miéntras e tabata mira hopi oportunidat i a mira un gèp den e merkado di Karibe. Den Karibe no tabatin tim i e kier a bira un pionero den esaki. Asina el a trese algun amigu huntu i nan a kuminsá ku un tim. Nan a laga diseño un nan logo i a disidí di purba algu nan mes. Miéntras tantu el a sera konosí ku un Mentor di dje Eleonora, un empresario grandi i eksitoso i el a yud’é ku e parti di kontaktonan pa e sera kuné. Jeff a haña hopi sosten di empresarionan i asina el a lansa Fuego na Volkswagen, un empresa ku a sostené for di prinsipio. I awor aki su trabou ta den e empresa Fuego BV.
Eksportá talento lokal
E kompania tin base na Kòrsou pero nan tin diferente lugá internashonal ku nan ta kompetí den dje meskos ku nan tin hungadónan di diferente nashonalidat manera dominikano, hamaikino i di focus riba e islanan den Karibe i den sentro i Latinoamérika. Ta diferente talento nan tin i un di nan ophetivonan prinsipal ta purba di haña mas talento di Kòrsou i eksportá esei. Meskos ku tin talentonan di otro isla nan ke yega na hasié ku e hóben di Kòrsou mes. I den e kuadro aki nan ta lantando un akademia. Kada aña nan ta hasi un ‘recruitment challenge’ i por apliká pe i si pasa tur fase bon por djòin Fuego. I nan di Fuego ta yuda push e talento lokal. I esaki no ta solamente pa gaming, pero muchu mas ku tin di aber ku por ehèmpel para dilanti kámara, krea kontenido, training di media etc., etc. E mundu di Esports no ta solamente ‘videogaming’ profeshonal pero e ta henter un sistema di entretenimentu i tin diferente karera ku por haña den dje. Hopi ku no sa di Esports i no ta tuma nan tempu pa wak kiko e industria ta, no ta ripará ku Esports ta mesun kos ku deporte tradishonal, meskos ku MLB i deportenan tradishonal pero solamente e ta riba ‘videogames’.
Uniko na Kòrsou riba Esports
Aktualmente Fuego ta e úniko na Kòrsou ku ta riba Esports.Jeff a splika ku el a mira otro timnan tambe ta bezig ta djòin forsa pa traha un mihó merkado pa Kòrsou i na Aruba tambe tin un pa kuminsá pero pa falta di konosementu p’esei kisas nan a stòp despues di un tempu. Pasobra bo por invertí hopi sin saka hopi afó pero nan komo Fuego a logra traha un modelo di negoshi sostenibel ku nan por gana sèn for di dje tambe.
Kompetensia meskos ku kualke deporte
Fuego a kaba di bin di un kompetensia internashonal na Singapur. Jeff a bisa ku ora papia di kompetensia mundial, hende lo pensa ta kiko esei. Pero meskos ku deporte tradishonal ku tin kompetensia riba stage ku oudiensia grandi ku ta kumpra nan entrada pa wak bo hunga, meskos ‘Videogame’ tin e riba ‘screen’ grandi, ku timnan riba nan kòmpiuter i oudiensia den stadion ta wak kon bo ta hunga. Pa nan, nan a kuminsá hunga den un liga ku diferente hungadó pasobra nan ta hunga den tres diferente liga. Un di nan ta Free Fire ku ta riba telefòn i a bira un wega hopi grandi den Asia, Latinoamérika dor di e aksesibilidat di telefòn. Nan a haña hungadónan di Mexico i Sto. Domingo. Na Kòrsou no tabatin hungadó ku e nivel ei ounke ta trahando riba algun ku potensial i nan a kualifiká pa e kompetensia mundial komo number 1 den Nort Amérika. Nan a bira representante di Nort Amérika i asina a bai Singapur den un torneo pa bai kontra diferente pais rònt mundu. Tabatin 20 tim ku a kompetí kontra 100 otro tim den nan mes liga. Tabata the ‘best òf the best’. Komo Fuego nan a representá Kòrsou. Na Singapur nan a sali na di 18 lugá ku ta algu grandi pa nan pasobra nunka Jeff a ni pensa ku nan lo a yega mundial ounke esei tabata nan meta. Nan a yega Mundial den ménos ku 4 aña tabata algu grandi pa nan.
Federashon di Esports pa Kòrsou
Jeff ta haña ku tòg aki na Kòrsou mester pone un tiki mas atenshon na ‘videogame’. Na Kòrsou tin hopi ‘gamers’ i ta un lástima ku no tin sufisiente manera pa duna nan e oportunidat ei pasobra na Kòrsou no tin struktura ainda pa laga e ‘gamers’ mehorá den loke nan ta hasi. I p’esei e ta purbando komo Fuego i komo un persona ku a eksperensiá e parti profeshonal di game pa trese mas dilanti pa duna e ‘gamers’ un plataforma pa por demostrá nan habilidatnan i tambe pa trein i mira si nan tin potensial pa por kompetí den eksterior. I den e kuadro aki e ke yega na un federashon pa Esports na Kòrsou i pa por kompetí den e otro kompetensianan mundial ku ta konsentrá riba e pais mes. Asta awor aki ke drenta weganan olímpiko. Ta su meta pa Kòrsou su nòmber ta tur kaminda.
Sostené bo yu, e oportunidat tei
Komo konseho na mayornan Jeff a bisa lo siguiente “gaming ta aki i no por evit’é. E tei pa keda i lo sigui krese tambe. E mihó kos ta pa sostené bo yunan, komprondé nan. Hopi mayor no ta komprondé e motibu dikon un mucha ta hunga wega asina tantu. E por ta keda tenta na skol i esei ta su eskape, e lo tin interes pa hasi e sistema di skol tradishonal i kisas e no por siña pero su IQ ta haltu pa hunga wega i mayornan hopi bia ta asina drùk den nan trabou i nan bida ku no ta tuma nan tempu pa wak kiko nan ta bezig kuné. Mi tin sigur tin diferente mayor ta tende nan yunan ta grita ingles i spañó den kamber. I miéntras nan ta papia ku hende rònt mundu i papia internashonal. Si bo tuma bo tempu pa komprondé loke nan ta hasi i hasi un tiki investigashon riba e mundu di entretenimentu i Esport i sostené bo yu. E oportunidatnan tei. Ami ta un ehèmpel i pa Kòrsou por ta un ehèmpel grandi. Nos meta ta pa yega mundial i sigui bai mas leu”.


text:
Durante di un conferencia di prensa na nan oficina principal na Camacuri, Presidente di e Conseho di Administracion di Aruba...Read more
Diadomingo atardi Cuerpo di Bombero hunto cu Cliff Faldman tabata anfitrion di e conmemoracion di 15 aniversario di e atakenan...Read more
Despues di dos dia intenso na unda comunidad di turismo local y internacional a dialoga riba diferente topico cultural y...Read more
E situacion di criminalidad tin e preocupacion di henter Aruba. Esaki a trece un spanto y insiguridad cerca cada ciudadano....Read more
A acerca Minister di Labor, Paul Croes, pa haya sa con leu nan ta pa cuminsa trata e ley di...Read more
Manera custumber, Cascabel Motorcycle Club ta organisando un otro bike ride. E ride ta pa un bon causa y esaki...Read more
Awor cu e porta di refineria ta den habri, tin un cifra hopi abou di hende local cu a solicita...Read more
Diaranson den oranan di merdia e avion di carga ABSA cargo su ruman LAN cargo a aterisa na Aruba unda...Read more
Awe tabata prome dia di trabao di Mervin Wyatt Ras como presidente di Parlamento nobo y por bisa cu e...Read more
Durante di e conferencia di turismo Happiness 360, pa prome biaha a revela cifra di e indice di felicidad di...Read more
Minister di Husticia mr. drs. Arthur Dowers a compaña colonia Mericano diadomingo ultimo den e ceremonia pa recorda 15 aniversario...Read more
Despues di a inverti hopi tempo y dedicacion e studiantenan cu no tin e asina yama herkansing por disfruta di...Read more
Awe Banco Central di Aruba (BCA) a publica e revision di ‘Economic Outlook’ 2016. E publicacion aki ta inclui un...Read more
Recientemente Fundacion Autismo a ricibi donacion di e artista Esha, un mucha muher cu door di musica a sa di...Read more
Directiva di Sindicato di Maestro di Aruba a yama un reunion general y ta recorda na miembronan di SIMAR pa...Read more
Invitadonan hopi satisfecho cu e conferencia Happiness 360 y e informacion treci pa dilanti. E amabilidad di nos hendenan ta...Read more
Aruba Marriott Resort & Stellaris Casino recientemente a wordo honnra cu cinco reconocimento regional entre otro “Marketing & eCommerce Leader...Read more
Unidad Salubridad y Servicio di Colegio EPI ta recorda tur mayor y representante di e studiantenan, cu ta den nan...Read more
Comision organisado ta invita tur hende pa asisti na otro Rosario Bibo diabierna awo, 16 di September na Kapel di...Read more
Minister di Turismo, Transporte, Sector Primario y Cultura, Otmar Oduber a habri e conferencia di turismo Happiness 360 World Tourism...Read more


text:
Asosashon Tráfiko Sigur Kòrsou ta prekupá i ta alertá riba situashon peligroso. Seguridat di tráfiko ta importante si òf nò?
Willemstad- Asosashon Tráfiko Sigur Kòrsou a ripará un situashon hopi peligroso i e bosero di e asosashon señora Riglène Cristina kier alertá prinsiplamente peaton pa tene hopi kidou ku e situashon aki.
Riglène Cristina tin un par di dia ta tumando nota di un situashon sumamente peligroso riba “Emancipatie Boulevard Dominico F. “Don” Martina”. Ta asina ku tin un parada di bùs pega ku un kompania di seguro i na momentu ku un bùs baha un pasahero i e pasahero tin ku krusa kaya, e ta hañ’é ku un situashon bastante peligroso. E situashon aki nos ta sigui mira tambe dilanti Aqualectra i dilanti di Freezone. Tin un “midden berm” ku ta totalmente kubrí ku yerba basta haltu, pal’i wabi, matanan ku a bira grandi, asta tin un vangrail ku kasi no ta visibel, debí na tur e matanan ku ta krese na dje. Na varios okashon por a mira peaton tin ku bula over di e vangrail den tur e matanan ku tur konsekuensia ku esaki por trese ku né. Hasta ora krusa na e otro banda di kaminda na lado di Maduro Plaza tin un alsera ku ta kubri ku yerba basta haltu i ku personanan tin ku kana praktikamente riba kaya.
“Si ta bèrdat ku nos ta prekupá asina tantu ku seguridat den tráfiko, manera nos ta bisa, kon por ta ku tin un situashon di e indole aki,”Riglène Cristina ta sigui bisa. Peaton masha tempu ta forma un parti integral den tráfiko i bo ta mira ku tin algun kaminda a asta ahustá nos kayanan pa asina e peaton ta mas sigur den tráfiko i no por ta asina ku tin kaminda ta forma asina un peliger pa e peaton. Asosashon Tráfiko Sigr Kòrsou ta hasi un apelashon na e servisio di Obranan Públiko pa porfabor tira un bista riba e situashon aki i pa esaki wòrdú atendé muchu mas lihe pa nos evitá ku un peaton por resulta heridá i te asta fatal. Nos kier alertá e pasaheronan ku ta krusa kaya den e area aki, pa ta mas kouteloso na momentu di krusa kaya, i si tin ku krusa kaya, pa hasi mas uso posibel di e area na e lusnan di tráfiko, e area aki ta hasi krusamentu di kaya un tiki mas fasil, komo ku e ta menos shushi.


text:
Naturalmente semper por sosodé ku bo no ke sigui ku bo empresa. Bo ke stòp definitivamente ku bo empresa of organisashon. Dentro di 7 dia bo tin ku pone Kámara di Komèrsio na altura di esaki. Den buki 2 di Kódigo Sivil BES (Burgerlijk Wetboek BES) nan ta deskribí kua ta e trámitenan ku mester hasi, kiko abo komo empresario/dirigente mester hasi i kiko bo tin ku entregá pa realisá kanselashon for di registro komersial. Download mas informashon tokante e prosedura spesífiko den e dokumento akí.
Hasi bo empresa temporalmente inaktivo den tráfiko ekonómiko
Por sosodé tambe ku temporalmente bo tin ku stòp ku bo empresa. Den e kaso ei e organisashon no ta tuma parti mas na e tráfiko ekonómiko i e organisashon ta bira inaktivo. E ora ei bo ta anulá e empresa, pero bo no ta disolv’é. Di e manera ei ta kualifiká e empresa tambe den registro komersial. Esaki ta nifiká ku bo tin ku sigui paga e kontribushon anual pa bo empresa sí. Despues eventualmente bo por aktivá bo empresa atrobe.
Ta bon pues pa informá tokante kua prosedura ta mas adekuá den bo situashon. Pa esaki semper bo por haña informashon adishonal serka Kámara di Komèrsio. Gustosamente un empleado ta sinta ku bo na mesa pa pasa den e formularionan i kontestá bo preguntanan.
Bo por hasi e trámitenan menshoná akí riba digitalmente tambe den registro komersial di Boneiru. Pa anulashon òf disolushon di un empresa, klek AKINAN. Pa mèldu un kambio ta importante ku bo ta un persona outorisá i ku bo por haña akseso ku bo ‘login’ i bo ‘password’ korespondiente. Pa sòru ku ta solamente personanan outorisá ta meldu kambio, ta otorgá un ‘access code’ (kódigo di akseso) na e personanan akí. Pa hasi petishon pa e ‘access code’ (kódigo di akseso) akí bo ta klek AKINAN pa via bo ‘login’ pidi un kódigo nobo den e sistema di registro komersial.
Den kaso ku bo no ta disponé di un kòmpiuter i skèner na kas, bo por pasa na Kámara di Komèrsio pa yena bo informashonnan den nos ‘Kiosko Digital’. Na e momentu ei empleadonan di Kámara di Komèrsio gustosamente ta dispuesto pa duna bo asistensia ku yenamentu online di bo informashonnan den registro komersial.


text:
KRALENDIJK- Hefe di e departamentu di Komunikashon di RCN, Lucia Beck, huntu ku Shurandy Thodé ku ta konsehero di medio di komunikashon digital a duna un treining e siman aki na empleadonan di Minsterio di Hustisia di Kòrsou.
For di 2019 Ministerio di Hustisia ta organisá diferente workshop pa ekipá e trahadónan den kadena hudisial, i e biaha aki e treinen tabata na enkargo di Beck i Thodé.
Partisipante
Un total di 24 komunikadó di diferente organisashon, ku ta resortá bou di e Ministerio di Hustisia a partisipá. Na final di e workshop a hasi entregá di sertifikado dor di Minister di Hustisia Gilmar Pisas i sekretario general sra. Desiree Lai-Promes.


text:
Aruba
Na mei a felicita pero na juni no ta cla
Tras e desaroyonan y e declaracion cu Prome Minister mr. Evelyn Wever-Croes a duna dialuna ultimo, por a haci un comparacion cu otro declaracion di e propio mandatario exactamente un luna prome, na mei, caminda ta ripara un contexto diferente tocante e mesun punto.
E video aki ta duna un imagen mas cla di loke a keda sin bisa den e anuncio inicial di dia 20 di mei tocante e acuerdo yega pa elimina recorte di 5% for di juli y pago completo di vakantie uitkering for di januari 2023.
Esey ta e fundeshi di sindicatonan pa papia tocante luchtkasteel cu a pinta pa nan y e posibel intencion di gobierno pa boycot e marcha di sindicatonan yama pa cuater dia despues, esta 24 di mei haciendo promesa incompleto.
A pesar cu den declaracion y comunicaddonan posterior Premier Wever-Croes a haci mencion na e tres condicionnan poni door di Hulanda pa bay di acuerdo cu e stop na recorte, toch ta e prome video ey ta crea henter un otro expectativa cu awe ta mira cu no ta cuadra cu e berdad. Na Ingles ta bisa: read the fine print, pero den e caso aki mester a lesa loke a bin despues.
Ta invita bo pa wak e video pa bo mes.


text:
Dito Ravenstein na edat di 14 aña a kuminsá su karera den e ramo di deporte di Vòlibòl den e ekipo di Nevada ku despues a bira Wescar. Na aña 1965 na edat di 16 aña Dito a keda selekshoná pa hunga pa e ekipo nashonal di Vòli di Kòrsou i di Antia Ulandes i a partisipá den kalidat di hungadó den tur Kampeonato Internashonal i na Weganan Regional te na aña 1981 ora ku e mester a retirá forsosamente pa motibu di leshon.
Dito a partisipá den e selekshon di Vòli di Antia Ulandes den 4 di e Weganan Sentro Amerikano i di Karibe, organisá den añanan 1966-1970-1974 i 1978. Tambe Dito a partisipá den 2 kampeonato di Vòlibòl organisá pa NORSECA pa añanan 1977 i 1981. Na 1971 Dito a keda kontratá pa hunga vòli "semi-profesional" na Puerto Rico den e ekipo di Caguas.
Despues di a regresá for di Puerto Rico, Dito a pasa pa e ekipo Kampeon di Sithoc, pa kual ekipo el a keda hunga te ku e fecha ku leshon a pone un fin na su briante karera di vòli. Dito a hunga vòli na e siguiente paisnan:
Puerto Rico, Panamá, Sürnam, Colombia, Mexico,, Santo Domingo ,U.S.A. i Aruba.
Dito tabata un tremendo hungadó durante hinter su karera ku un karakter i komportashon ehemplar tantu riba komo pafó di tereno di wega. Durante vários año Dito a fungi komo rèfri i tambe komo entrenadó di vòli den e ekipo femenino di Wescar. Na 1965 a risibí e alto distinshon, ora el a keda nombra komo MIEMBRO DI HONOR di Federashon di Vòlibòl Kòrsou.


text:
Internacional: E academia di Oscar’s a informa den un comunicado oficial diaranson anochi cu e accionnan di Smith tabata un “evento traumatico y profundamente impactante” cu a kibra e standartnan di conducta y cu e accionnan disciplinario por inclui na un suspension of expulsion y otro sancionnan. Tambe a informa cu durante e incidente a pidi e actor e anochi ey pa bandona e ceremonia pero Smith a nenga esaki.
Un dia despues di e incidente durante e premio Oscar, Will Smith a disculpa su mes cu Rock y a splica loke el a sinti cu e comediante a realisa un joke relaciona cu su casa.
Smith a bisa cu e violencia y otro formanan toxico y destructivo di mi comportacion e anochi ey di e premio di academia tabata inaceptabel. E jokenan den mi direccion ta forma parti di mi trabou pero un joke di e condicion di Jada tabata demaciado leu pami y ma reacciona emocionalmente, asina Smith a publica riba su cuenta di instagram.


text:
“Dios ta amor… y amor ta Dios,
maske mi no ta na e mundo aki, tur dia lo mi ta banda
di boso Curazon, mi por stens di loke Señor ta hasi”
Salmo 33
Cu imenso tristesa na nos curason, nos ta anuncia fayecimento inespera di:
Alberto Wernet
mihor conoci como “Beto”
* 28 Mei 1953- †18 Mei 2022
Su mayornan:
†Francisco Wernet y †Abelina Maduro Wernet
Na nomber di su:
Esposa: Maria Leugia Croes Wernet
Yiu:
Lugbelkis Wernet y Mariano Ras
Nietonan:
Zayden Alberto Leonardo Ras
Zaion Shamiro Nathaniël Ras
Emanuël Ocean Zen Ras
Manera un yiu:
Jeannuare y Jeandruw Erasmus
Suegro(a):
†Silverio Leanardo Croes, †Maria Magdalena Loefstop Croes
Suegra:
Lucia Ras
Rumanan:
† Tecla Wernet y famia
Silvia y †Nadi Flanegin y famia
Mario Wernet
Maria y Arsenio Ras y famia
Toms Wernet
† Casilo Wernet
Sobrino(a)nan:
Jacqueline y famia
Jose y famia
Tibisay y famia
Carlos y famia
Miguel y famia
Sobrina stima:
Zeraida I famia
Migna y famia
Tanta:
Nena Koolman-Wernet y famia
Omo:
Doei Werleman y famia
Prima stima: Fabia Wernet y famia
Padrino: Ambrosio Werleman y Cornes Wernet
Amigonan cerca:
Brian Waterham, Willy Croes, Ricky Croes, Chai Loefstop, Eti Werleman, Rudolf Gomez, Eduart de Mei, Jose, y amigonan di bow palo di cas ariba
Prima y primonan, bisinanan y conocirnan
Demas Famia: Wernet, Croes, Loefstop , Ras, Maduro, De Cuba, Erasmus, Flanegin, Kastaneer, Varis, Greaux, Werleman, Vrolijk, Koolman, Dañe, Danjo, Dirks, De Mei
Ta invita na acto di entiero cu lo tuma lugar diasabra 28 Mei 2022, di 9or pa 11or di mainta na Aurora funeral home, despues pa santana catolico na paradera.
Nos disculpa si den nos tristesa nos por a lubida algun famia.
Despues di entiero nos no ta ricibi bishita di condolenia na cas


text:
SARASOTA, FLORIDA – Jonathan Schoop sin duda ta hasiendo un bon prestashon den e kampamentu di entrenamentu di Baltimore Orioles. Jonathan ta batiendo pa un promedio di .400, ku un honron i seis kareda empuha. “E ta hasiendo un gran trabou na bate, e ta un di nos lidernan ofensivo aktualmente,” e gerente general di e ekipo, Dan Duquette a bisa den un kòmbersashon ku Deporte Awe.
Segun Duquette, “e pelotero ta ketu bai den kontienda pa logra un lugá den e ekipo di Liga Grandi. Pero na su edat ta importante pa e pelotero hunga beisbòl tur dia, e tin solamente 22 aña di edat i ketu bai e ta desaroyando su abilidatnan. Esaki ta un punto ku nos lo evaluá na momento ku tin ku tuma un desishon si e pelotero ta keda den Liga Grandi of bai bek Liga Menor.”
Duquette a sigi bisa ku, “turnonan adishonal na bate i eksperensia den Liga Menor lo ta útil pa e pelotero, pero ken sa, Johnathan por ta kla pa hunga den Liga Grandi kaba. Jonathan a bin prepará pa e oportunidat aki.”
Kual sea e desishon, Duquette ta pensa ku Schoop ta un tremendo pelotero i ta kere ku Jonathan lo ta un bon hungadó pa Baltimore pa un temporada largu.
Por ultimo, e gerente general a duna di konosé ku e organisashon di Baltimore Orioles ta sumamente satisfecho ku e trabou ku peloteronan di Kòrsou a bin ta hasi i ta sumamente kontentu di e trabou ku nan scout na Kòrsou, Ernst Meyer ta hasiendo.


text:
KRALENDIJK- Fundashon Mariadal djabièrne mainta a firma un CAO nobo. Esaki a tuma lugá den presensia di algun invitado i miembronan di prensa.
Na e okashon promé ku a firma, Cherel Kwidami presidente di AFBW, a bisa ku awe ta un dia grandi. “Awe nos ta firma un CAO nobo pa trahadónan di Fundashon Mariadal (FM), esaki ta konta pa 2022. Nos tur sa kiko a pasa e último dos aña, e asuntu di e pandemia.
Kwidama a nota ku ta basta negoshashon a tuma lugá pa por a yega na e momentu pa firma. Mester sigui prepará pa firma e siguiente CAO pa 2023. “Mi ke pidi tur trahadó; usa e CAO nobo komo nan beibel. Les’e, e ta hopi importante. Kana kuné tur dia manera un beibel. Ya nos tin palabrashon pa sigui den kontakto ku Mariadal i no bira lomba bai for di otro,” Kwidama a bisa.
Dòkter Giovanni Frans, kende a firma huntu ku Cherel Kwidama tambe a papia na e okashon. “Ta un trayekto nobo nos a kuminsá. Tempu ta sigui i mester biba ku e situashon aktual di bida” asina Frans a bisa.
Impakto
Frans a papia tambe di e periodio di Covid-19, ku tabata tin un impakto grandi riba organisashon. “Awor nos a firma un CAO nobo pa 1 aña i awor ta sigui traha pa esun di 2023, unu mas moderno i pa ku un durashon mas largu”, asina Frans a klousurá.


text: Diaranzon anochi polis y ambulance a wordo notifica di un accidente di trafico na crusada di Sero Pita, y cu lo tin un persona herida. Na yegada di polis nan ta topa cu un Toyota Yaris y un Suzuki Ignis, ambos cu daño material. Manera mayoria biaha, e Suzuki Ignis a subi e crusada dilanti e Yaris cu tawata bin di pazuid. Segun chauffeur di e Suzuki, e Yaris lo no tawata tin su luznan cendi y esaki a causa cu e no a mire. E Yaris a dal contra e porta patras di e Suzuki mandando e di banda. Den e Suzuki un dama a haya un corta na cabes y a wordo atendi na e sitio door di Paramediconan.


text:
A FINALISÁ PROSESO PA YEGA NA PARTNER PREFERÍ KU KUAL LO KUMINSÁ NEGOSHÁ
Willemstad, 5 di Yanüari 2021 – Den un komunikado di prensa fechá 11 di Desèmber 2020, Refineria di Kòrsou (RdK) a informá komunidat ku a alargá ku un siman adishonal, e fecha di entrega di e proposishonnan obligatorio (“binding proposals”) pa e partidonan ku a keda riba e lista kòrtiku (“short list”) den e proseso di búskeda di un partner stratégiko pa nos fasilidatnan petrolero.
Dia 18 di Desèmber último Project Management Organization (PMO) a risibí e ofertanan obligatorio di e partidonan ku a sobra den e proseso. Den un proseso transparente i despues di un análisis profundo, PMO a entregá su trabou na Gerensia di RdK. Gerensia di RdK na su turno a proponé na Hunta di Komisario di RdK e kantidato pa sigui negoshá kun’é. Dia 2 di Yanüari e organonan statutario di RdK a bai di akuerdo ku e rekomendashonnan di Gerensia di RdK. Tambe Konseho di Minster a rekonfirmá e desishon ku a keda aprobá pa e organonan statutario di RdK, konforme e statutonan vigente.
E kompania selektá pa sigui negoshá kun’é ta Curaçao Oil Refinery Complex B.V. (CORC B.V.).
Awor lo bai inisiá e fase di negosashon pa yega na un kontrato di maneho i un modelo di partisipashon entre RdK i e partido menshoná. Na mes momentu e partido aki lo bai negoshá ku Gobièrnu di Kòrsou un kontrato ku lo kubri e kondishon pa maneho i operashon di e fasilidatnan petrolero na Kòrsou. Manera kumbiní den e kuadro di tempu stipulá, ta premirá di por negoshá tur akuerdo simultaneamente, ku meta pa firma tur dokumentashon pa mas tardá kuminsamentu di Mart awor.
RdK lo kontinuá ku su esfuersonan pa sigui informá komunidat riba e proseso aki pa desaroyo di e industria petrolero di nos pais.
– FINAL –